al leoriou a vez plijadur o lenn\nKarantez ha karantez\nE 1977 he-deus Naig Rozmor embannet he henta leor barzonegou\nBrudet eo Naig Rozmor (1923-2015) e-touez ar skrivagnerien vrezoneg. Eun tregont bennag a leoriou he-deus skrivet en oll. An hini kenta dezi da embann eo bet "Karantez ha karantez" hag an hini kenta eo bet a ve bet embannet gand Brud Nevez e 1977.\nEun tamm mad a gaoz ha tabut zoken a zo bet da heul al leor. Souezet eo bet al lennerien peurliesa gand ar barzonegou-ze, dihortoz a-dra-zur, rag ne oa ket c'hoaz komzet deuz karantez e brezoneg evel m'he-deus greet Naig Rozmor.\nPa ne gaver ket al leor da brena ken, setu m'eo laouen Brud Nevez da lakad anezañ en linenn war al lehienn-mañ, evid ma hellje an oll ha pep hini ober anaoudegez gand eur skrid a heller lavared anezañ eo unan euz ar re vodernna el lennegez vrezoneg.\nTrugarez da Ronan ha Gildas Corre da veza roet deom an aotre da lakad al leor "Karantez ha karantez" en linenn.\nEur ger a-raog\nEn ano ar garantez\nDaouarn va zad\nDa betra 'zervij ?\nEvid gouel va mamm, Doue d'he fardono\nDa va hendalher\nKalanna ar Mabig Jezuz\nWar ar gliz\nNedeleg er Vereuri\nVa haerra huñvre\nPa dremen an askell-grohen\nMa hellfen-me skriva\nBale eured evid doue ar mor\nDiwar an uhel\nEur mister joaiuz\nAr « Plan Orsec » e Rosko\nDiwar goust ar petrol\nD'an tousegi mod nevez\nEun tammig sach-bleo diwar-benn eur varnedigez\nEun nebeud geriou diêz\nAn embannadur orin\nPiou eo bet Naig Rozmor ?\nHa taolet hoh-eus evez ne vez ket, pe nemeur, komzet euz ar garantez e brezoneg ? Euz ar garantez etre eur gwaz hag eur vaouez, a fell din lared. Marteze n'eo ket kement bremañ ken, med eun dra da veza kuzet e oa evid ar Vretoned, ha geriou 'zo ne vezent laret nemed a vouez izel. Ne veze ket lavaret, peurvuia, « en em gared a ra an daou zen yaouank-ze », « istim » pe « joa » eo o-doa an eil evid egile. Pe neuze, pa veze ar gaoz war an tu-ze, etre gwazed dreist-oll, pe zoken etre gwazed ha merhed, e veze troet da veza kentoh druz ha groz a-walh…\nN'eo ket eston neuze ma n'eus ket bet skrivet a-benn ar fin kement-se a varzonegou (na marteze a skridou all) a garantez e brezoneg. Ma zo eun dra hag e-neus souezet Naig Rozmor p'eo en em laket-hi da lenn brezoneg, eo se. Ha p'he-deus kroget da vad, n'eus ket pemp bloaz zo, da skriva e brezoneg, eo barzonegou a garantez eo he-deus skrivet da genta. Rag dezi e vanke lennegez a garantez en or yez, ha kredet he-deus e vanke ive d'an dud all. Petra d'ober neuze, nemed displega ar pez a oa en he hreiz, ar pez a veve, ha respont dre ze d'an ezomm a oa enni da lavared ar garantez.\nRag eviti eo ar garantez ar haerra santimant da zikour an den d'en em houzañv e-unan ha da houzañv ar re all. Heb ar garantez, ne vefe ket bevabl ar vuhez. Hag e-keñver karantez ar galon, ema dioustu karantez ar horv – ha n'eo ket hepken sevel tiegez hag ober bugale eo (ar pez, daoust ha beza kaer, n'eo ket a-walh), kalz frankoh ha ledannoh eo evid se, eme Naig Rozmor. Hag e lavar : « ar garantez etre ar houblajou a ro tro dezo d'en em zibrada an eil dre egile, dreist teñvalijenn ar vuhez. »\nKaoud c'hoant da skriva hag hen ober a zo daou dra disheñvel avad. Ha n'eo ket deuet Naig Rozmor a-benn, euz an taol kenta, da skriva evel he-doa c'hoant diwar-benn ar garantez. Med Leonardez m'eo-hi, ha levezonet gand Tagor « hag a gomz euz ar garantez e-giz eur zakramant », n'he-deus ket kavet gwelloh nemed komz anezi e brezoneg gand anoiou a liderez. « Kaer evel eur bedenn eo ar garantez », alese ar barzonegou o ano « Alleluia », « Lid », « Gousperou »…\nMed eul liderez pagan eo ive ar garantez, hervez Naig Rozmor, ha setu perag barzonegou all anvet « Sabad » pe « Mari Vorgan », hag ar stumm-ze da skriva hag a zo dezi ha ne gaver e skrid brezoneg all ebed. Konta a ran en eun doare gwirion-kenañ « huanadennou he horv entanet », n'ankounac'ha ket evid se n'eo ket ar garantez eur blijadur hepken – pe neuze, evel a lavare din, « n'eo ket libr an den ken » – med « eur gomunion souezuz/deuet d'or skoulma korv hag ene/beteg ar beure. »\nGand komzou tener – « ken tener ha bleuniou mae », a zo bet lavaret dezi – ha kizidig zoken, eo e ra Naig Rozmor pa skriv he barzonegou a garantez. N'eus ket enno, er mod m'int skrivet, hag en amzer hirio dreist-oll, peadra da feuki den ebed, ma oar an den petra eo ar vuhez. Ha koulskoude he-deus bet diegi o rei barzonegou 'zo d'embann. Gwir eo, maouez eo hi, dre heh oll wazied, hag e oar, dre vicher, petra eo lakad eul leor etre daouarn unan bennag, e hell beza eun dour a vuhez pe eur hleze d'e laza. Eun himn a garantez eo leor Naig Rozmor, ma hellan ober va-unan gand eur ger a liderez n'he-deus ket-hi implijet c'hoaz, a gav din. Ha mond pelloh a ra zoken, pa ziskouez, « en ano ar garantez » bepred, « ar plahig gwerzet d'ar pinvidig » hag « ar mevel gwallgaset gand e vestr ».\nKoulskoude, farsal a oar ober ive Naig Rozmor, ha goapaad zoken. Ha skañv e hell beza he 'fluenn da fenti, na pa vefe nemed diwar-goust « an tousegi mod nevez » hag o-deus laket meur a hini da c'hoarzin dija…\nGwir eo he-deus Naig Rozmor eur stumm da skriva hag a zo tre diouz doare ar brezoneg. Skriva e galleg he-dije bet gellet ober, hag he-deus bet greet, a-hed he buhez koulz lared. Med pa oa yaouank, eno e oa ar brezoneg yez ar gêr – an hini a veze paket o kaozeal galleg e-neveze eul litrad da bêa ! – hag e brezoneg eo he-deus bet skrivet d'he zud, pa oa er skol e pañsion « abalamour din da helloud konta penn-da-benn va doare d'am zud, dre ma ne ouie ket ar vestrez a vrezoneg ! » Gand he zud, gand tud euz heh anaouedegez, he-deus bet atao evel mez o kaozeal galleg.\nPa'z eo deuet eun nebeud bloaveziou 'zo Visant Seite, heh amezeg, da houlenn skoazell diganti, n'eo ket bet gouest da lavared nann. Lonket he-deus ar henteliou dre lizer diwar herr. Ha dre m'eo dezi eur blijadur skriva, eo kroget, dre ezomm ive, da zevel kontadennou hag istoriou. P'he-deus santet e oa barreg da zisplega difazi he santimanchou donna, eo en em laket da skriva barzonegou.\nSetu aze, kontet berr, istor Naig Rozmor, hag istor he barzonegou. Ar barzonegou-ze eo a ra danvez al leor kenta ema Brud Nevez oh embann. An deiz all, e lavare A. Merser er radio eh embanner re a varzonegou brezoneg, ha re nebeud a draou all. Gwir eo marteze. Ral eo avad kaoud an dro da lenn en or yez barzonegou skrivet ken brao ha ken êz, seurt ar re a zo bet skrivet gand ar vaouez m'eo Naig Rozmor. Pe blijet pe displijet e vo al lennerien – ha plijet e vo sur-mad ar peb muia – souezet e vo an oll. Sed on sur o-devo c'hoant an oll da brena ha da lenn al leor-mañ.\nPa rez d'an tan-gwall diroll e va hroazlez\nHa diskenn en eur gorolli, da gelhia din va daoulin,\nPa stag va halon da c'hoari taboulin,\nPa nij laboused beo va divronn daved da bokou,\nPa deh souden va mez ha va lorh,\nPa hourvezan evidout reiz ha kinniget,\nPa ziwan eienenn dindan da vizied,\nDa stign da oll izili dirag va noazder,\nE vez dihun ar zerpant koz en e wezenn avalou.\nPa deuez da en em sternia e va divesker digor,\nPa vezan a-bez goloet ganez,\nPa en em vesk or c'hwezenn hag on terzienn,\nPa dreuzez va horv a flemmadennou,\nPa evez ar hlemmou diwar va muzellou,\nPa isez ahanon beteg alteri,\nPa groaz va daouarn da houlenn gras,\nPa skrijom on-daou en eur memez mezventi,\nE vez deuet ar mare da honid an eost.\nMa vije a-walh\nKemer, o Doue ! va zammig buhez\nEvid ma paouezo an droug war an douar…\nMed, ne dle ket beza a-walh,\nPa 'z on siwaz ken nebeud a dra !\nEn ano ar bugel bronduet gand e dud vezo,\nEn ano ar plahig gwerzet d'ar pinvidig,\nEn ano ar mevel gwallgaset gand e vestr,\nEn ano ar hlañvour ha ne ehan ket da vervel,\nEn ano an den o preja gand eur voestad fourmaj-ki,\nEn ano ar hi staget ouz eur wezenn da hedal ar maro,\nMe a greñjfe ouzit… o va Doue !\n« On tad pehini zo en neñv »\nA-walh, paouez eur pennad, o ya, a-walh !\nMe n'on ket kreñv\nDa zougen eur seurt beh\nGwel penaoz az-peus va lakeet,\nGanit on flastret,\nLez ahanon bremañ da zehi va daoulagad,\nVa halon a zo bruzunet.\n« Da ano beza santeleet »\nN'em-oa ket goulennet dond er bed,\nPerag beza ouzin atao ken kounnaret ?\nN'eo ket din hepken evelato\nPêa dle an oll dud\nEvid an dismegañs greet d'az ano ?\nRespont, perag e chomez mud ?\n« Da rouantelez deuet deom »\nMe en em houlenn hag ezomm 'zo\nDa hervel ahanout davedom\nPa'z out pounnergleo.\nGwechall va zad euz an douar\nN'eus forz pegen skuiz e vefe,\nA zelaoue e vugale p'o-deze glahar\nHag o dizamme.\n« Da volontez beza greet »\nEvel just. Te eo ar mestr braz,\nAn Doue parfed,\nEuz da varadoz e welez frêz\nAn henchou zo red deom darempredi\nEvid ober on silvidigez, neketa ?\nGra neuze ma houzañvin heb sakrei\nPa blijo dit va hastiza.\n« Evel-se bezet greet »\nAn dour a deu e va daoulagad\nPa zoñjan e daouarn va zad !\nDaouarn eur houer, rouz ha fraillet\nEvel an douar pa vez skarnilet\nGand avel pud an hanternoz\nLedan 'oant evel golvaziou\nDigoret gand ar gwall labouriou\nMed pa drohent deom or bara,\nEvel re ar beleg d'ar gorreou,\nDaouarn va zad a skuille grasou.\nEvel ma kouez an deliou,\nHini hag hini,\nE ruill va daelou\nKarget a anken\nEn eur zevi\nDin va dremm.\nMed o roudou garo\nA doullo eur 'foz\nDre leh ma redo\nO vond da zikour,\nEn eur goueza\nWar an douar,\nAr roz da vleunia.\nA-wechou, pa vez aveleg an amzer,\nAonuz ar goabrenn,\nP'am-bevez riou beteg e va halon,\nE teu din lavared :\nYa, da betra 'zervij stourm, poania, kared zoken ?\nWarhoaz e vezo fin… ha goude ?\nNetra, nemed eur vozad poultrenn,\nDindan eul letonenn\nHa spered dizoñj an den\nDa drei buan ar bajenn,\nDa ankounac'haad !\nSetu da betra 'zervij e gwirionez ?\nMe en em houlenn !\nNeuze, a drugarez Doue,\nPa vezan evelse fallgalonet,\nE welan atao,\nEn eur horn pe gorn euz va buhez,\nEur ganevedenn ruz o skedi\nKarget a bromesaou a joa.\nMaro ar Vereuri-vraz\nEvel ped all tro-war-dro !\nGoullo ar porz,\nYen an oaled,\nMud an orolaj.\nTrouz ebed ken,\nNemed e serr-noz a-wechou\nEtre ar puñs hag an treuzou,\nEur boutou koad didach\nO seni glaz !\nBoutou ar vamm-goz, er Vereuri chomet,\nP'e-noa kuitaet he mab diweza,\nE zah gantañ war e skoaz,\n'Vid mond war-lerh e vara?\nChomet eo heh-unan\nEvel, war ar vag, ar habiten,\nHa ne asant ket tehed\nPa ziroll ar gorventenn…\nE-pad m'ema azezet, mantret,\nE-keñver ar prenestr,\nHe daoulagad glaz\nA zeblant gweled c'hoaz\nAn amzer dremenet :\nParkajou lin, chatal gallouduz,\nHa bleuniou koton gwenn ar hoefou,\nLeiz an henchou.\nSiwaz ! Ne hell nemed pedi\nHe japeled etre he bizied\nRag digor eo an arvest\nHa maro ar Vereuri.\nMammig, hirio edo da houel\nNag e vijes bet laouen\nDindan da vleo gwenn\nDirenket gand an avel.\nMed va huitaet az-poa,\nE-kreiz an hañv tremenet.\nDa zevez oa echuet,\nÊt out da ziskuiza.\nMe 'glev da vouez en noz\nO kentelia 'hanon\nHag o skuilla warnon\nKomzou leun a vennoz.\nEl liorz ema da roudou,\nDa gador a zo goullo,\nHa, dre an ti, an hekleo\n'Zoug atao trouez da voutou.\nKutuillet em-eus roz,\nO digaset dit, mamm,\nEvid tomma eun tamm\nMein sklaset ar beziou.\nRo din aluzenn eur zell\nEuz palez da varadoz\nHa gwel va dornad roz\nRag hirio ema da houel.\nWar hent ar Baradoz\nMe am-eus gwelet,\nE-touez e zeñved,\nAr pastor koz.\nSpeg ouz ar menez,\nTostig d'an Neñvou,\nE-kreiz an neiziou,\n'Tremen e hañvez.\nEur boned rouz\nHa da ziskuiza\nEul lochenn blouz.\nEun delienn vara,\nEvid he souba\nEur berad lêz.\nHag eur bomm-kan\nAn oan bihan.\nE zellou laouen\nA zo sklêrijenn\nA-zioh ar bed.\nDre vannou skeduz\nAr stered ruz\n'Tiskenn an êlez.\nTeñzor a furnez,\nDiwar an uhel,\nRo din eur gentel\nDa ren va buhez.\nAotrou korrigan !\nVa 'flanedenn a zo garo.\nEmberr me a deuio\nDa lanneg Beg-ar-Roz\nHa d'az kedo,\nE gwask an trede peulvan,\nRag êt on nehet-maro.\nPa zono hanternoz,\nDin, te a zesko\nPenaoz ober ma vezo bravoh warhoaz\nPenaoz lakad ar spern da vleunia\nHag an enkrez da gila,\nPenaoz beva heb gouela ?\nHa m'hen lavarez din,\nGanez, beteg ar mintin,\nMe a gano,\nMe a zañso\nKen a brallo ganeom ar peulvan koz\nWar lanneg Beg-ar-Roz.\nN'o-deus ket goulennet\nDond war an douar\nHa koulskoude emaint aze,\nVa zri 'fenn tortiz !\nGand o levenez,\nHag o yaouankiz.\nHa me a drid\nO weled va gwad\nDeuet da veza tud !\nEur gontadenn Nedeleg, tri mil goz, dastumet ganin e bro-Brovañs\nWar henchou ar Menez Ventoux,\nKignet gand ar mistral pud,\nTri Voemian, karget a banerou\nA gerz da glask dezo gwerz.\nA beb tu, an noz du\nDreist ar vro vud\nA zispleg he mantell toullet a stered\nHag ar vein ruill\nA zo ken puill\nDindan o zreid\nMa kouezont a-wechou\nO tiskenn d'ar Menez Ventoux.\nEn aner e klaskont eur houdorenn da ehana,\nNa pebez kudenn !\nWar ar menez kraz ha noaz\nN'eus nemed ar mistral o yudal d'ar bleiz…\nSouden, a-bell, war an tu kleiz,\nEur houlaouenn a gemenn dezo\nEz eus buhez war he zro…\nDeom di, emezo,\nGwelet e vezo…\nHag an tri Voemian, en eur zastum o zruillou,\nA vale adarre daved ar goulou.\nWar dor ar japelig zistro, pa errujont,\nUnan a sko.\nAhanta ! Digor, eme ar hosa,\nNa jom ket aze da grena.\nO ! En em estlammont asamblez,\nEur hraouig e-touez an êlez !\nGand eur bugelig war barlenn e vamm !\nHag eun den koz e benn dizolo !\nHag eun ejen o tebri kolo !\nHa pastored o pedi e-keñver o deñved !\nNa pebez dudi !\nNa pebez sklêrijenn !\nPeoh 'ta ? Me a glev kana..\nMad eo, chomom amañ da hedal an deiz\nPlas a zo\nHa na kaerra lojeiz !\nZoken tostaom outo.\nMarteze ez eus arhant ganto…\nHa neuze, mabig koant !\nN'az-peus ket a hoant\nE tisklêrjem dit da amzer-da-zond ?\nRo da zornig\nN'az-pez ket aon\nEvid eur gwennegig, Janan a lavaro dit\nAr pez a zell ouzit.\nSoñj, abaoe deh, n'on-eus debret tamm !\nPerag e c'hoarzez ?\nRo pevar real, ma karez,\nMa fell dit kleved penn-da-benn\nSkrija a rez ?\nRiou az-peus marteze ?\nPe diêz e kavez\nKleved dija ar wirionez ?\nSiwaz ! Gwelet am-eus\nHa kompren a ran dioustu da anken\nO bugelig baradoz.\nHa te, den koz, diskrog pelloh diouz da azen\nKredi a rees neketa\nE laerfem anezañ diganez ?\nE laerez, evel an dud difeiz ?\nPa ouzom bremañ piou eo ar bihanig aze en ho kreiz\nDeom kentoh d'an daoulin\nSetu dirazom an Doue ganet en eur hraou !\nHa peogwir eo re baour da brena diganeom panerou\nKinnigom dezañ d'e galanna\nAn hini vrava\nHa stouom dirag an Doue noaz…\nVa haezig, me a wel dreist da vousc'hoarz\nEur mañjouer evid kavell\nHag eur groaz evid mervel.\nPardon ofañsou tri Voemian du gand an naon\nRo digemer dezo en da galon\nHa gra ma vezo hiviziken\nLaouennoh o 'flanedenn.\nEvel-se bezet greet.\nTregont lur karantez, douster ha pasianted\nEn eur zah bleveg\n(Dre jañs, eur zah du skoulmet e gwenn !)\nSellou tener da ranna deoh ho kalon,\nMuioh a skiant eged tud 'zo\nHa marvaillou forz pegement !\nGand e lost,\nGand e bao,\nGand e fri,\nDeus amañ Faro !\nSetu va hi.\nRe dener va daoulagad\nDa zelled ouz fuzuliou\nRe dener va diskouarn\nDa gleved trouz an tennou,\nRe dener va halon\nDa houzañv klemmou…\nKalz re dener e gwirionez !\nO na kriz eo beva, da boent ar chase\nPa vezer ken tener ha me !\nChaseour ! Digarez ahanon\nMe, me 'garfe e vefe\nLijeroh c'hoaz ar gedon,\nFinnoh c'hoaz al lern\nHa… goullo da vuzetenn !\nJezuz, e va halon ez-poa hadet\nDin e karg da boania\nD'he lakad da vleunia,\nGreunenn an eurusted.\nAbaoe, bemdeiz, dalhmad,\nPe ve fall, pe ve brao,\nEo bet douret gand glao\nC'hwero va daoulagad.\nVa greunenn ne ziwan ket\nPetra 'z eo red ober, Jezuz,\nLavar din, da veza euruz ?\nO hedal me zo nehet !\nJezuz, goustadig a respontas :\n« Pa baouezi da huanadi\nE weli da hreunenn o tarevi,\nDa zaelou n'int nemed dour, allaz !\nBiken ne vleunio en dristidigez,\nTommder ive a vank dezi,\nC'hoarz bremañ d'he heoli\nHag e kavi al levenez. »\nDeuet on d'az kerhed !\nDre roud an avel,\nAr hloh 'm-eus klevet.\nSetu an deiz,\nO va zurzunell !\nD'ober da neiz.\nDeus war ar gliz\nEn da dreid noaz\nDirag an iliz,\nHa lavar din,\nEur wech all c'hoaz\nEr sklêrder vintin :\nN'az-peus tamm keuz\nD'am beza choazet ?\nNag o tilezel\nDa wele beuz\nEvid va hazell ?\nMa kavez diêz\nO va rouanez,\nDa nah ar ger\nAz-poa roet din\nWar ribl ar stêr.\nMed, mar dout laouen,\nRo din da zornig,\nReseo da walenn,\nHa me da gaso\nBeteg eur vro,\nA-hont war an uhel,\nE-leh ma savi\n'Vel eur vogidell,\nEun êzenn wenn,\nHa ma vezi\nVa oll sklêrijenn.\nC'hoarzin a rez !\nMe 'wel eur flamm\nLeun a garantez\nEn da zaoulagad\nO tarza splann\nEvel eun tantad.\nGwisk da zae lien,\nWar da vleo melen,\nHa gra eur zell\nOuz ti da gavell.\nDizale an eured\nA en em gavo.\nKlev al laboused\nBremañ zo savet\nDeuet on d'az kerhed.\nBe glevez ket dreist enez Tristan\nEur hloh o seni kañv ?\nNe glevez ket eur vouez\nO hirvoudi en avel ?\nO, me heh anavez !\nDahud eo oh ober he 'finijenn.\nSell outi, a-hont !\nWar groa Trezmalaouen,\nO lakad da wenna liñser heh eured…\nAl liñser ha ne vo morse saotret !\nGwel anezi bremañ !\nDaoubleget war reier Treboul-goz,\nO starda, war he halon,\nHe divreh goullo,\nEn eur ober an neuz da luskad\nDindan he bleo melen,\nAr bugel ha n'he-dezo ken !\nHag he daelou,\nHeb ehan, a gouez da heul ar glaz\nBeteg ma teuz va huñvre er vrumenn\nA ziskenn goustadig\nDa zebelia Kêr-Iz.\nGoularz eo da liou Myriam\nHa glaou da zaoulagad a zev heb ehan.\nGand da vleo duoh eged askell ar vran\nO nijal war da zae lien gwenn-kann,\nTe, merh vihan Abraham, a zo eur berlezenn,\nEur briñsez ken koant hag ar steredenn\nA deuio da skuilla sklêrijenn\nWar hent hir kraouig Bethleem.\nE disheol an teltennou teñval,\nEn avel ar goueleh o soural,\nBandennou diniver ar chatal\nReiz, a ziskuiz, da hedal\nMa valeo tud da lignez adarre,\nEn o zreid noaz,\nDre zioulder an treaz\nDa zigas deom eun Doue.\nGoude beza selaouet\nE vignon o konta\nPenaoz er hêriou\nE tremen Goueliou\nPaotrig ar Vereuri\nA grogas, d'e dro,\nGiz e vro\nDu-mañ, emezañ, Nedeleg\nA vez bevet\nGand ar mevel, gand ar gazeg\nOn haso d'ar pellgent\nHag ar stered alaouret\nA vez kutuillet en neñvou.\nN'on-eus ket a strêjou\nKarget a houlou\nNag a staliou\nLeun a vadigou…\nEr hraou ema an ejen,\nAn azen a zo beo\nHag an erh a zo yen\nPa gouez evel poultrenn\nWar sapr ar hoajou.\nMamm-goz a raio krampouez\nHa kouignou rouantelez\nEvid debri da azkoan,\nDa heul ar chistr bero,\nBodet en-dro d'an tan.\nRag kev Nedeleg d'an oaled\n'Doug an noz a zevo\nDa domma ar halonou\nHag ar paour a dremeno\nEn eur ganna kantikou.\nOuspenn, e vezo roet\nD'ar vugale zentuz,\nHa, war baper dantelez,\nEur mabig Jezuz\nDousoh eged ar mel\nD'e ano santel.\nGoude, tintin Mon\nA gonto istoriou\nWar he muzellou.\nNe loh ken euz e wele kloz,\nMed harpet war e ilin\nOn lakaio da hoarzin\nHag hon bennigo\nPeb hini d'e dro.\nDeus, ma karez,\nMa ne gavez ket diêz\nDilezel da festou braz.\nEm zi e kavi plas\nHa digemer vad atao.\nNeuze, dit me a zesko\nRosta, dindan ar glaou,\nKistin kement ha viou\nDa hedal mond en noz\nHenchet gand al letern,\nA lammo 'vel eur helern,\nDre waremm Lann-ar-Roz.\nHa ni a gano : Nouel\nKen e tregerno chapel\nItron Varia 'Dervenn.\nHag a voueto al loened\nEn distro 'z an overenn\nRag mankoud a ve pehed.\nO, na me a garfe\nMond du-ze !\nOn Nedeleg deom-ni\nBiken ne dalvezo\nHini ar Vereuri.\nEmichañs Tad va lezo !...\nE lezel a reas\nHag en nozvez-se eo\nAr Ruzig a halas\nEuz eur braoig\nAnvet : Penn-Duig\nA jomo, daoust dezañ kosaad\nTenera eñvor ar hêrad.\nVa halon a zo heñvel\nOuz eun iliz-veur\nE-leh ma vezer o pedi,\nHag a-wechou… o rei !\nHe mouez a zo lent,\nMed he daoulagad\nA zougo muioh a stered\nEged noz Nedeleg,\nGand ma welo\nEurusted war he zro.\nKared a ra an oll\nHag an oll a gar\n… Va hoar\nHeb pilpouserez !\nKenta tro m'am-oa da welet,\nEm-oa komprenet fraez edo dirazon va mestr.\nVa zellou a jomas, souden, speg ouz da zellou\nHa va muzellou dilavar.\nDa vouez luskelluz am mezve\nHa buhez lirzin da zaouarn\nA ree din tañva eun eured a joa.\nVa gwazied c'hwezet\nNe hellent ket charread stêr trouzuz va gwad,\nNa va halon gouzañv e zalmou birvidig.\nMe, ken otuz,\nAm-bije d'an ampoent daoulinet e-harz da dreid\nHag azpedet ahanout\nDa zond da lida ganin, eun overenn iskiz !\nHa lenn a ouezi en va daoulagad\nPa vleugnint evidout evel al lin d'ar hreisteiz ?\nHa kleved a ri morzol va halon o skei\nDa houlenn digor, war dor da galon ?\nHag entent a ri yez va zailler dirazout o rodal ?\nHag huanadennou va horv entanet,\nPell 'zo o leski ouz da hedal ?\nO ya, va muia-karet, fiziañs am-eus\nRag me 'wel e tu ar huz-heol,\nSteredenn ruz ar garantez\nPignet dija da ren an noz.\nE donder va huñvre\nEz eus eun ti bihan gwenn o pedi,\nPuchet e-tal an aot,\nDindan soul koz e doenn\nKurunet a vorvrini.\nE chom blaz onest ar zoubenn\nO trempa bara zegal\nBlaz ar hraoñ, blaz ar fao\nHa blaz ar histin poaz.\nEma c'hwez ar bezin kraz,\nNijet diwar eur holhed,\nHa c'hwez pud ar moged\nEvel hini ar horvou o tevi daou-ha-daou.\nDindan moue va bleo dispak,\nO tañsal evidout da heul tan an oaled\nHa telenn vraz ar mor o seni ouz an tevenn.\nEma da zaoulagad,\nHa da zivreh digor, ha da galon ive\nHag eur gwele kloz, fichet gand dantelez,\nDa lida or harantez.\nSetu, o va fried, sonet eur breüz ar garantez\nKlevet am-eus an askell-grohen o regi gouel seiz an noz\nHag ar gaouenn, a-bell, o huchal dezi.\nGwel bremañ, e skleur ar werelaouen,\nTelenn ardant va horv dit kinniget\nGand heh oll gerdin stign.\nStou eur pennad dirazi\nA-raog tañva douster he zoniou\nHag he 'floura gand doujañs.\nEv goustadig he mousc'hoarz enkrezet,\nSelaou he 'fedenn,\nOuel ganti ma klemm,\nReiz anezi ma yud,\nTrid d'he heul pa greno etre da zaouarn\nHa nij war heh askellig skañv\nUhelloh eged ar bolzou uhella…\nRag ema erruet mare ar gomunion zouezuz\nDeuet d'or skoulma korv hag ene\nBeteg ar beure.\nPed gwech e vezim bet, on-daou, o paska\nE donder ar gwele pluñv ?\nPed tantad o-devezo maget ennañ or harantez ?\nPed nozvez or-bezo devet evel-se,\nPed chadenn torret asamblez ?\nPed alleluia az-pezo tennet euz va horv digabestret ?\nC'hwiled an oaled hepken a hellfe va respont\nRag int eo diwallerien an tan.\nE melezour da zaoulagad\nMe 'wel laboused glaz\nO nijal daou-ha-daou war-zu ar memez neiz\nHa goulou mil steredenn\nO tañsal en-dro dezo.\nMe 'wel inizi gouez, karget a c'hwez vad\nO vousc'hoarzin d'or c'hoanchou kenta\nHag eur vagig wenn o kerzed daveto\nGand he lien dispak\nEvel gouel eur wreg nevez\nO vired dezi c'hoaz\nHe glander war he zremenvan.\nMe 'wel tantad ardant on divreh chadennet\nO tevi asamblez.\nPa vez bet re bonner va devez,\nPa deu an avel-vor da dourta dizamant va dor,\nPa vezan skuiz o stourm ouz va flanedenn,\nMe 'halv douster da zivreh nerzuz\nDa va dastum kloz enno.\nEtrezom, ne vez ket ezomm a gomzou,\nEur zell hepken, pe eur voustradenn hirrohig\nEuz da zorn war va dorn,\nA ra d'eur baradoz skeduz, digeri evidom on-daou\nRag va halon war da galon\nA vez atao treh d'an deñvalijenn.\nNeuze, o burzud !\nAr bed a baouez da drei,\nAn orolaj da zeni,\nAl laboused a dav\nHag ar gorventenn a stou e toull an nor\nEvid selaou salmou eur gousperou a garantez.\nMa hellfen-me skriva pa vezez ouz va hared,\nMe zisplegfe bolzou perlezennet,\nTouriou-tan birvidig ha feunteuniou kuzet…\nMa hellfen-me skriva pa vezez ouz va hared !\nMe 'ganfe salmou iskiz,\nAvel diroll ha youhadennou bleiz…\nMe a zisklêrje moustradennou gouez,\nGouliou ruz hag enkrez aliez…\nMe a lavarfe levenez ar bed\nDindan pokou bero an heol\nHa skrijadenn-veur an douar\nO reseo he douriou kenta…\nMed ne hellan ket skriva pa vezez ouz va hared !\nHa dañsal a rin c'hoaz,\nEvidout war an traez,\nEvel an inkane gouez\nTehet euz da huñvreou ?\nNann, kelernig koant,\nPaouez bremañ ma tigorin\nKregin da zivesker kloz,\nEvid selaou enno ar mor o trouzal\nHa suna o 'frouezenn dener,\nAr bezin glaz.\nDit on, o va mestr,\nDigor, digor buan\nAn istrenn perlezennet\nPell 'zo o helver da bokou.\nPa ziredas euz ar hornog\nNeptun war e garroñs eonenn,\nAmfitrita, er wagenn,\nA ziskennas gand joa.\nPa zevas dezi he muzellou\nGand holen e bokou kenta,\nE klozas, war he 'fried,\nMantell hir he bleo dispak.\nHa pa stardas warni\nTarziou nerzuz e zivreh\nE voanas, en eur skrija,\nGwialenn he horv noaz.\nMed pa glaskas dibrenna war he glander\nE krenas an oll aochou tro-war-dro\nGand stroñs ograou ar mor\nO c'hoari evito e laouenna bale-eured.\nMe eo Mari-Vorgan\nMerh ar mor hag an tan.\nHa dond a ri ganin da zabati\nEuz a wagenn da wagenn\nEn eur 'foll vezventi ?\nSelaou va hanaouenn,\nKarget a bromesaou,\nO luskad da esperañs\nHa gwel va divreh flour\nPrest d'az sebelia\nE donna izlonkou ar blijadur.\nMed diwall va mignon\nDindan glander va zellou\nEo kuzet oll ziaoulou\nAr bedou bet krouet\nHa dindan douster va hrohen\nEma tan-gwall an ivern\nOuz da hedal !\nDiwall va mignon\nRag pokou Mari Vorgan\nA blanto o skilfou\nDa viken en da galon.\nKlevet 'm-eus lavaret\nA zalh, en o melezouriou,\nO c'hoarzin dindan o bleo du\nGand bruchedou lorhuz o hoapaad\nAr baotred ouz o hoantaad.\nNa glaskit morse tapoud anezo\nRag tehed a rafent, diou-ha-diou,\nEn eur hoarzin dindan o bleo\nHa ne jomfe en ho taouarn mantret\nNemed dour o rodella\nWar feunteuniou Mitilena.\nWar pallenn glaz an noz\nAl loar wenn a dremen.\nSpeg da druillou\nOuz brankou ar gwez\nHa deus, en noaz,\nDa zañsal ganeom\nWar leurenn ar zabad.\nDeus da neui en izlonkou\nOr horvou benniget\nHa skoulm da vannou\nOuz on divreh digor,\nBeteg ma skrijo ar bed\nGand stroñs ol levenez.\nGourvezet war an aot\nE santan dindan va hroazlez,\nAn trêz tomm, evel da zaouarn,\nOuz va dibrada\nHag an heol warnon o poueza\nEo da gorv dirollet\nO klask digor, beteg va halon,\nE va horv dinerzet.\nHa daoust ha bezin gludeg,\nEtre va bizied,\nNe vefe ket ive ar vuhez o tireded\nDa skigna ar vuhez ?\nHag an tarz ouz ar roh,\nAr hloh o seni bole on eured ?\nSelaou ! Tostaad a ra ar gourlenn\nRenevezom ar skoulm\nEr wagenn erru d'ol luskellad,\nHa teuz ennon pa deuio al lano.\nHuñvre ! Bre va hun\nBre an abardaez !\nBre ar garantez ouz he heulia\nEvid or skoulma, daou-ha-daou,\nEn he bannou ruz\nPa guz an heol !\nHuñvre madelezuz !\nEuz a beleh e teuez ?\nHa da be bro or hasez\nWar da askell lugernuz\nD'or parea diouz an droug-beva ?\nHuñvre ! Douster va nozveziou !\nN'am dilez mui\nDirazout me a stou.\nDeus emberr adarre d'am 'frealzi\nRag an hent a zo hir c'hoaz\nHa va nerz a vihanna.\nEun deiz, heb soñjal, va mignon,\nEh errui war gribenn uhella da vuhez\nHa marteze e vezo gwasket da galon\nO weled an hent, ganez, dija goloet\nHag an diskenn, dillo spontuz dirazout !\nNeuze, va mignon, ro din da zorn,\nMa rin dit, eno,\nTañva eur zerr-noz dudiuz.\nDiwar an uhel e halvin\nHuñvreou koanta da goanta nozveziou,\nDa ebeulez 'friantell, da vouchig yell ?\nMe o galvo evid eun ebat diweza.\nMed pok din ha pok din c'hoaz\nMa varvin ive etre da zivreh,\nHeb hen zoñjal, va mignon,\nEur re a garantez\nHa ma yeom asamblez\nWar riblou kuz ar huz-heol.\nDaved inizi ar garantez.\nTorr ar chadenn\nOuz va sturia\nE-touez an dud seven.\nAr henta femeulenn.\nMez hag advez va horv\nMa resevo diboan\nYenn da hini\nHa lid ennañ\nEn eur veulgan d'ar vuhez\nAberz ar garantez.\nDeuet int endro, da heul an amzer vrao,\nPa n'o-deus na ti nag aoz\nNemed an hent a leve,\nNemed ar bed divuzul\nDa zigemer o harantez divuzul.\nN'eus ket a fuzuillou ganto war o skoaz,\nPoent eo paouez laza !\nN'eus ket a aour en o godellou\nPoent eo paouez bernia !\nHirio, dorn ha dorn,\nDastumet en o zruillou,\nBleuniou ar werhez a gelho he zal,\nPa zimezo dezi war ar prad\nHa kleier ar brulu a zono bole evito\nHag an heol a ziredo ouz daoulamm e vannou\nDa skuilla warno e vennoz koulskoude\nEn eun emgleo a zouster.\nEuz peleh 'ta teu ar c'hoant iskiz\nA darz em hreiz\nPa harpez war va zellou da zellou ?\nEuz peleh e teu ar skrij\nA red dindan va hrohen\nDa heul da vizied ouz va floura ?\nHag ar gliz, dre guz, ouz va ferlezenna ?\nPetra 'm laka klañv ha terziennet souden ?\nPetra 'ra da hinkinou va divorzed tridal ?\nPetra 'ra din alteri etre da zaouarn ?\nHa skei war va 'fenn\nHag en em rei, o pegement !\nHag en em renta d'az faltazi ?\nMed, perag klask kompren ?\nEvel ma tiskenn an heol er mor digor\nDa hada eun deiz nevez,\nDeus da honid ganin eun eost a joa.\nBloavez mad a hetan deoh\nLevenez leiz ho kalon,\nYehed leiz ho ti,\nArhant leiz ho kodellou\nHa nebeud a… daillou !\nAn eonenn, war ar stêr,\nEvel eun inkane gwenn\nO kas eur helou laouen.\nEvid doare eo digor\nLagad ar bleuniou,\nWar gribenn ar menez,\nHag an heizez, e tommder,\nA halv, noz ha deiz,\nEuz donder ar hoajou.\nJubenner ar plahed paour\nAhanta ! Gra da labour.\nKoukoug ! Koukoug !\nPiou e-neus lavaret\nN'oa ket brao d'ar baotred\nGand ar merhed ?\nLêz mae a ruill puill\nEuz bronnou digor an douar.\nAn oanig a zen e vamm\nEn eur dourtal\nHag ar bugel a zach ar vuhez\nLeiz e henou\nHervez lezenn goz ar garantez.\nSetu erruet gouel Yann.\nNi a yelo on-daou\nDa dana on huñvreou\nOuz kev braz an tantad\nHa d'en em ouestla\nAn eil d'egile,\nDre aberz an tan.\nEur wazig o hlaourenna\n'N eur dreuzi traon ar prad,\nFalz al loar er vann\nPrest da eosti ar stered\nHa parkajou kerh o wana,\nDindan pokou an avel,\nEvel korvou merhed yaouank.\nGourvezet war al leur\nAn eostou gwenn\nDindan skourjez ar freillou,\nO laka er bed\nOr bara pemdezieg\nVa miz !\nYa, ganet on\nE miz ar holo gwenn\nOuz skleur al loar charreaterez\nWar he zremenvan.\nOh ober d'an avalou al lez,\nA laka o jodou\nDa ruzia gand ar vez\nHag e halvont, dre guz,\nA raio dezo lezel da ruilla\nLezom braz-amzer ha luhed\nDa lida ganeom\nOfis ar garantez\n'Doug an noz\nE donder or gwele-kloz.\nNa zihunom ket\nEvel ma en em ro an aot\nDindan salmou ar reverzi\nE soubl va glander\nDindan kanaouenn da vizied mibin\nO klask, izelloh eged va huanadennou,\nHent souezuz « Bro ar Yaouankiz ».\nEvel ma red an eonenn\nA-hed ar gourlenn\nE tarz skrijadenn ar vuhez\nE va gwazied frank-digor\nEvid reseo burzud da ofrañs.\nDaoust hag e vezin evidout\nAr sklavourez chadennet\nOuz da faltazi ?\nPe drouizez-veur eun aberz nevez ?\nMuioh eged debri\nC'hoarzin a zo red…\nMed sikanad n'eo ket !\nWar don Bannielou Lambaol\nKoll a reoh hoh amzer\nO vond e miz here\nDa Vespaol da glask mesper.\nNe vezint ket dare.\nEtre Per ha Paol\nEz eus bet cholori\nDefot beza abostol\nParrez ar brikoli.\nDa bôtr an alhweziou\nPaol a roas eur mestaol\nHag hen stlapas a Vespaol\nDibouez foñs e vragou.\nEvid en em veñji,\nAr pez n'eo ket brao,\nPer 'zivennas darevi\nDa vesper ar vro.\nP'ho-pezo c'hoant mesper\n'Vijent ket glaz-kaol\nGoulennit digand sant Per,\nN'it ket da Vespaol.\nEr zizun dremenet e Rosko\n'Oa darbet lakad war-zao\nAr « Plan Orsec » ! Netra nebeutoh\nEvid klask tapoud kentoh\nJakig ar peroked\nTehet euz e gaoued.\nJakig eo labous Piter Johny\nA zo o terhel ostaleri\nWar hent Kastell-Paol,\nEul labous glaz-kaol,\nSavet ha flouret gand Piter\nE-neus eur galon ken tener\nMa kont eur bern mignoned\nE peb korn euz ar bed.\nEvel-se ar peroked e kaoz\nA zo deuet dezañ a Vro-Zaoz\nDa ober laouenidigez\nE bratikou hag e diegez.\nJakig a anavez kement hini\nA zarempred an ti,\nHag a gomz evel eun den\nPa vez lakeet en e benn :\n« Salud Chob » a lavar d'ar pesketaer\nOh eva e vanne dre laer,\nEn aon da veza sikanet\nGand e itron Chaned.\nPa dremen Marsel war e otokarr\nE hell diskenn pa gar\nEvid rei kakahuet\nDa Jakig inouet,\nPe da youhal e kendalho\nBeteg ma teuio en-dro.\nHa pa erru, diouz ar mintin,\nIvonn en he hegin,\nNag e reseo bemdeiz\nKomzou a garantez\n« Ivonn a zo kokoig\nO ya, kokokoig da Jakig. »\nPiou a jomfe dizeblant\nDirag eur seurt intentamant ?\nSetu an ostizez dezañ a ro\nDioustu eur pez friko.\nKared a ra tud an ti\nMed dreist-oll Piter Johny.\nWar e skoaz e vez aliez gantañ,\nSeder, o varvaillad outañ.\nHa beb an amzer o pokad\nD'e vestr o labourad.\nRed eo e gleved o houlenn\nEur banne gwin gwenn !\nA gav kenkoulz, ma zudou keiz,\nMa vije meo noz-deiz\nAnez ma taol evez Piter\nPa ziskarg muskadig er gwer.\nMed an deiz all, siwaz !\nSetu petra 'erruas :\nTra ma edo e vab er gêr\nPiter a zilezas e davañcher\nEvid mond da zikour e bried\nDa zastum patatez, me 'gred.\nJakig, mond d'e heul a glaskas\nHag en em gollas !...\nKerkent e redas ar vrud\nA lakaas strafuillet an dud :\n« Tehet eo Jakig\nAl labous koantig\nA lake kement a levenez\nE-touez e anaoudegez… »\nHag an oll d'e glask diwar-herr.\nNe veze gwelet nemed friou en êr !\nE berhenn, avad, a yeas nehet\nE-pad an tri devez ma chomas kollet.\nSoñjit 'ta e veze galvet aliez\nD'ar memez poent, euz kalz a diez !\n« Alo Piter, amañ 'ma da beroked\nDeus 'ta buan d'e gerhed… »\nHag eñ d'ar red,\nGand e gaoued\nDa glask er Run, an teher,\nA veze dija en Aber…\nE porz ar glaouer 'oa gwelet, evid doare,\nOh en em ganna, ar pez ma helle,\nOuz eun neiziad mouilhi\nO sutal eno dizoursi.\nA-benn an noz,\nEn iliz koz,\n'Oa bet ive Jakig\nOh ober eun droig.\nAn aotrou Person\n'Oa gand e zarmon :\n« Kalz a vezo galvet\nHa nebeud a vezo salvet ! »\nA lavare d'ar beherien\nO konta sioulig o gwenneien\nEvid dezo lakaad,\nAn hini bihanna er plad\nPa deufe Saig ar « Beudo »\n(Doue d'e bardono bremañ)\nDa gestal diganto !\nPa welas kemend all\nA skwer fall\nAr peroked a nijas diwar o zro\nA-raog ma vije kollet ganto.\nEn eur dremen\nA-zioh ar gouent\nEr gwez braz.\nSkuiz e oa\nNa petra 'ta !\nGand an amezeien, kerhet adarre,\nPiter, goustadig, outañ a gomze :\n« Deus 'ta, Jakig,\nDeus d'ar gêr\nHag az-pezo emberr\nEur banne gwin gwenn. »\n« O ya », a responte laouen.\n« Ale, deus va bihan\n– O ya » emezañ…\nO ya ! Med ne ziskenne ket…\nHa Piter e galon rannet\nA rankas distrei\nE-unan d'an ostaleri.\nD'e heul, Roskoiz, glaharet,\nA zoñje gervel ar CRSed…\nMad, c'hwez friko tintin Louizig\nEo a deuas a-benn euz Jakig.\nDre ar prenestr digor ez eas en ti\nE-leh ma oa touristed o tebri.\nAr re-mañ kerkent\nA daolas eur pallenn\nWar ar peroked\nTri mil spontet !\nHag en eur baner\nDa di Piter…\nDaou zevez penn-da-benn\nE chomas kousket diwar e dehadenn !\nFeiz ! Da veaji ne oa ket boazet\nPa veze en eur gaoued.\nYah eo adarre an abostol\nEvid brasa joa an oll.\nKit 'ta d'e weled, kenta tro\nMa teuoh da Rosko…\nPiter e-unan a vezo laouen\nO konta deoh an abadenn,\nHa gwin gwenn e ostaleri\nSur ho lakaio da zistrei…\nEur c'hwil anvet Lan\nHag ar c'hwilez Marijan\nA erruas asamblez\nE beg eur bod raden,\nHag int o-daou\nDa zivizoud, eun abadenn,\nA beb seurt traou :\nEuz an amzer ha n'oa ket brao,\nEuz ar zehor, euz ar glao,\nEuz kernez ar vuhez,\nAr bed kaillaret,\nForbaned ar hirri-nij,\nEuz kudenn ar petrol,\nA roe d'ar c'hwilez nehamañchou\nStag ma oa ouz he êzamañchou.\n« Fall 'z a an traou » emezi !\n« Petra 'rin\nEvid en em domma ?\nMe ken rividig all !\nHa piou tamall ?\nKoll a rin va 'fenn\nHa va empenn !\nOn kroget d'ober stamm\nMed ne vezo ket –walh ! »\nAr c'hwil a respontas d'ar plah :\n'Rez ket van,\n'Zo tomm-bero !\nDeus 'ta du-mañ :\nMe da dommo\nHa ne zanti\nKet goañvi. »\nAr pez a raio\nRag Lan 'zo paotr faro.\nSetu ne jom ganeom, tudou !\nNemed prena louzou\nDa zistruja da vloaz, dizamant,\nAr c'hwiled bihan.\nTapet out, hañ !\nMa welfes da benn\nNe vijes ket ken gobiuz bremañ.\nMond a rafes da guzad zoken.\nAbaoe ma'z eo en em gavet\nWar he hein ar « gosmonoted »\nSetu aze gwazed avad\nHa n'eo ket lêz ribod o gwad.\nStaget int d'he diskolpa !\nBeh dezi ! Beh dezi 'ta !\nO ! bioh vraz,\nSoñj e-peus pa oan bihanig c'hoaz\nNag a aon am-beze,\nPa vezen tennet euz va gwele\nGand ar Seur Anna,\nMestrez ar skol-loja,\nEl leh ma oen-me bet\nHa war zigarez m'am-beze manket,\nEvid eun tammig pehed,\nO ! nebeud a dra :\nKomz el lehiou divennet peurliesa,\nRag siwaz ! va genou ne jome prennet\nNemed pa vezen kousket.\nTennet euz va gwele eta,\nE-kreiz an deñvalijenn,\nHa laket e pinijenn,\nPuchet war eur gador\nDirag ar prenestr digor.\nHa kaer am-beze gouela,\nPeb goulou mouget,\nHa va-unan lezet,\nEur wech kondaonet,\nOuzit da zelled.\nE va feultrin,\nNa me a grene em hiviz-noz,\nO hedal beza lonket,\nVa daoulagad serret-kloz,\nEvid miroud gweled\nDa 'fas ruz\nO c'hoarzin a-uz\nPiou eo an azen\nEn-doa va spontet evel-se ?\n« Diwall Naig » a lavare,\n« Diwall diouz al Loar-Gann\nA zamm ar vugale vihan\nEvid o drebi,\nPa zellont outi. »\nHa me a grede.\nHa me guze\nBeb ar mare,\nEuz he houmoulenn.\nEn deiz a hirio,\nHeb beza fall,\nMa vije greet kemend-all\nD'ar vugaligou presiuz\nEmaom o sevel d'on tro,\nMe 'vije kuriuz\nDa weled ar rejimantad doktored\nA gouezfe warnom\nEn eur youhal : Tud digalon,\nEmaint ganeoh « tromatizet » !...\n« Tromatizet » ! Eur ger nevez,\nA vez bremañ implijet bemdez\nDa zivenn kastiza.\n« Tromatizet » !\nMe n'em-eus ket ar hleñved-se,\nHa koulskoude !...\nMad ! an neb a garo\nLoar Maubeuge, pe hini Landerne,\nA eskemmo pokou\nDindan he bannou.\nMe n'em-eus ket bet ezomm anezi\nEvid pokad d'am hini.\nMed kaset em-eus va ano\nHa dalhet va zro\nDa vond beteg enni,\nRag, daoust ma n'eo ket brao en em veñji,\nKontantoh me a varvo\nMe hellan ober eun deiz warni,\nN'eo ket sin ar groaz eo !...\nDoue ra bardono Seur Anna\nA ree he labour, neketa !\nMed te, Armstrong,da hedal ma 'n em gavin,\nOuz al Loar-Gann, foultr 'ta mein.\nEun touseg heuguz euz va hontre\nTroet e benn gand an Tele\nAbaoe ma kleve lavared\nGand e oll gamaladed\nE tenne eston da Velmondo,\nOuspenn, eveltañ, Yann-Baolig 'oa e ano,\nYa, Yann-Baolig ar Rouz,\nMab da Job ha Soaz an Touz\n« N'eus foull forz » a lavare,\n« Me a fell din evel egile\nOber sinema. »\nEvid plijoud da Nana,\nEur hleskerig faro\nA wele o lammad\nDizolo he 'feskennou ganti\nE tro ar hanndi.\nKlevet en-doa kaozeal\nDiwar-benn ar Festival\nGreet da zibab ar yaouankizou\nA rafe ar gwella ardou.\n« N'eus giz ebed ken » emezañ,\n« Evid ar gwiskamant,\nZoken en amzer a hirio,\nC'hwi 'oar, e peb bro,\nAr re zivalaoa\nA vez kavet ar braoa !\nEur chañs bennag am-eus neuze\nDa zamma ar maout dizale. »\nHag eñ war hent ar hreisteiz\nDa glask fred d'e ampartiz.\nEr vodadeg pa erruas\nSelaouit petra 'glevas :\n« Darling ! Sexy ! Hello !\nBof ! Sexy ha sexy ato. »\nSetu an nebeud komzou\nA oa war an oll muzellou.\n« Biskoaz kemend-all !\nDaoust ha ne vijen ket e Bro-Hall ? »\nHa nag a dud a oa eno !\nEur bres warno\nO froumal evel kelien\nEndro d'ar renerien.\nEr penn kenta, ar Vardot\nMouzet evel ato,\nKen berr he lostenn\nMa veze gwelet he daou-benn\nHag he zammig bragou,\nHeb lavared gaou,\nStrisoh eged eur mouchouer-fri !\nHa c'hoaz brao pa oa unan ganti !\nPelloh o fumi 'oa Sophia\nHa Claudia ha Tata\nDispak o bruched\nBeteg bordig ar pehed !\n« Feiz, a zoñje on touseg ennañ e-unan,\nTomm eo dre amañ, eüruzamant. »\nWar eur blasenn all 'oa Johnny,\nEul lunedou war e fri\nKen braz ha rodou\nKarr an Ankou.\nGand Klotig François, « Cloclo » giz deo,\nEchu gantañ e gresk pell zo,\nHag Adamo ingal o suna\n« Pastilles Valda »\nMuioh a vad 'rafe dezañ eur spurj holen\nPe eur holier kignen.\nGwechall va noun 'dije lavaret :\n« Pa vezer raouliet, aliez 'vez preñved. »\nAlanig Delon 'oa tapet nehet,\nKen aliez tro eo bet dimezet\nMa n'en-doa soñj ebed mui\nPiou dre eno a oa e hini !\nAr re all 'oa diêz da anaoud\nKoulz 'oa divinoud\nRag an darn-vuia anezo\n'Oa goloet gand o bleo.\nA-benn ar fin, inouet o selled\nHa prest da binta gand ar zehed,\nYann-Baolig a lavaras\nEvel an hini braz :\n« Komprenet em-eus ahanoh ! »\nAr pez n'eo ket fall dija, me 'lavar deoh,\nKompren an nesa\nA zo eun dra gaer, neketa ?\nHag on kañfard d'an ostaleri,\n« Chomit 'ta aze, emezañ, gand ho sexy,\nMe 'zo 'vond da eva eur banne\nD'ho yehed da da va hini-me. »\nMed pa zonas eur ar joaz,\nD'an touseg rouz eo 'yeas ar priz kenta\nEvid ober sinema\nEn abeg ma oa en noaz !\nHag ar bloaz-mañ eñ eo\nA gaso deom ar hiz en-dro\nDa hedal fortunia\nD'an dimezell Nana.\nMed ni, diwallom, ma'z om fur,\nDa lezel tousegi gand ar stur.\nSavet e goudor va zi kloz\nWa bordig ar mor e Rosko\nHag echuet da hanter viz here\nMil nao hant c'hwezeg ha tri-ugent.\nEmaon o paouez lenn barnedigez an aotrou Klerg, rener « Barr-Heol » diwar-benn va barzoneg « Hosanna », ha chom a ran sebezet !\nEvel-just, aotre e-neus hemañ da gaoud displijuz va labour, med d'hen louza n'e-neus ket, ha d'am zamall e-gaou, nebeutoh c'hoaz.\nGwelom eta asamblez pe ar barzoneg pe e varnedigez eo an hudurra.\nMed da genta, en em houlenn a ran, e pe stad edo an aotrou Klerg p'e-neus lennet va barzoneg ? Dallet gand ar gounnar, a dra zur, peogwir n'e-neus ket zoken komprenet anezañ.\nEvel-se, e peleh e-neus kavet em-eus implijet geriou grêt evid komz euz ar zaout ? « Goloet » a lavar ? Ha neuze ? Peseurt droug ? Peogwir ar ger-ze, e brezoneg mad, ne veze na ne vez morse implijet war ar mêz (e leh m'am-eus bevet pemp-bloaz-war-'n-ugent e-touez al loened-korn) evid kôzeal euz an traou-ze. Respet deoh, ar vioh a vez « Kaset d'an taro » hag an taro e-neus « servichet » anezi… Digarezit ahanon, mez em-eus o rankoud divenn barzoniaj gand marvaillou ken doñjeruz ! Euz « goloet » n'eus ano ebed. « Goloet » er frazenn a zell ouzom, ne hell lakaad da ruzia, pe da gounnari, nemed tud dezo eun dro-spered gallaoueg, rag, evid ar re-mañ, « goloet » a ro « couverte ». Evelato, poan am-eus o kredi e-nije ranket an aotrou Klerg trei va zammig barzoneg e galleg evid e gompren, ha koulskoude, evid fazia ken groz !...\n« Pa vezan a-bez goloet ganez… » am-eus skrivet. M'am-bije gouezet pegen pismiger kasauz 'oa an aotrou Klerg, em-befe bet skrivet : « Pa vezan a-bez adgoloet ganez… » pa 'oa em zoñj : « Quand je suis par toi entièrement recouverte… » e-giz gand eur pallenn, ha netra ken ! Med kredi a rên e oa ar ger « a-bez », o vond da-heul « goloet », frêz a-walh evid sklêrijenna al lennerien a volontez vad, rag ne vez morse lavaret, nag e galleg, nag e brezoneg, e vije eur fumulenn bennag « goloet a-bez » ! A-walh e vez dezi, emichañs, beza « goloet », ha n'eus foull-forz pe jomfe dizolo he zroad pe he skouarn, n'ema ket aze ar pal, neketa ?\nMe am-eus skrivet « goloet a-bez », setu, onestamant, n'eo ket d'an aotrou Klerg dispartia an daou her-mañ ; mar fell dezañ klask laou diwar-benn « goloet », e tlee ober kemend-all diwar-benn « a-bez », ha lavared din petra 'ra ar gerig-ze eno !\nMed goude m'am-bije skrivet : « Pa vezan goloet ganez… », ne oa ket leh da feuki, lavaret am-eus perag.\nKomzom galleg pe vrezoneg, aotrou Klerg, hag e vezo sklêr an traou… dreist-oll pa vezer abeger a-vicher. Ne oan ket o hedal meuleudi hepken, med abegou leal. D'an eil, e peleh euz « Hosanna » e-neus lennet va barner e oa ano ganen euz ar garantez etre ar priejou tra ken ? Resisoh, etre priejou kristen, a lavar.\nHag ar re all, aotrou Klerg ? Me am-eus ive soñjet er re all, en oll re ha n'int ket na pried, na kristen, hag a zo ken stank hirio ! N'on ket strizkredennourez, ganen eta 'oa ano euz ar garantez dre vraz hag euz he burzudou. Karantez ar galon pe karantez ar horv, eur zantimant kaer-meurbed ha ne ro ket d'an hini he bev an disterra mennoz da veza dizonest ; da veza tentet gand ar « zarpant koz » ne lavaran ket, med n'eo ket ar memez tra…\nHa perag e fell d'an aotrou Klerg e welfen-me dirazon, e mare uhella ar garantez, skeudennou a gañv pe fas aonuz an Ankou ?\nOr mammou marteze, o-deus gwelet kement-se d'ar poent ma veze grêt dezo bep ploaz rik eur bugel (daou pa veze mad ar bloavez !), dre hourhemenn digernez an Iliz. Ya, siwaz, evel-se e oa kont, ha ma ne gredit ket, selaouit !\nVa zad-koz e-noa eur breur beleg hag a zo bet pemp bloaz ha tregont person e Lambaol-Gwimilio, tonton Lan a veze grêt anezañ, mab-bihan 'oa da vrudeta peñseer Bro-Bagan, med an dra-mañ a gontin deoh eur wech all…\nTonton Lan, eta, a oa kustum d'ober bep ploaz tro e famill. Pa errue e « Kerargouez », e ti e vreur, va zad-koz, e taole eur zell anaoudeg war e c'hoar-gaer, va mamm-goz, hag e lavare ingal dezi : « Diwallit ouz an Ivern, Anna, c'hwi eo ruz ho penn ! » (Eur vaouez, pa veze traou nevez ganti, a veze peurliesa disliv he dremm.) A-raog kuitaad, e kave an tu d'ober eur pennad-kaoz gand e vreur ha da hemañ e lavare : « Diwallit Chamar, amañ 'welan ne vez ket grêt an dever ! » Ha diouz an noz, Chamar, torret e reor gand al labour, a ree adarre… e zever.\nEvel-se eo deuet va zad war an douar… Eur pennad ehan, mar plij ! Amañ euz va istor e tlean chom a-zav da lavared eun « De Profundis » evid Tonton Lan, Doue d'e bardono, panevetañ m'em-bije bet tad ebed ! Setu ne vijen ket bet hirio o stourm ouz an aotrou Klerg diwar-benn ar garantez… Amen ! Mad, dao adarre neuze !\nPed euz merhed keiz an amzer-ze a zo êt da anaon, dinerzet pe diwadet oh ober « o zro », giz ma veze lavaret ? Poueza 'ran bremañ va geriou, n'em-eus ket skrivet « en eur fluta » e-giz ar gwized, daoust ha ma'z eo bet ar ger dindan va fluenn, rag ar mammou paour a veze tennet, e-kreiz o foan, euz o gweleou-kloz, e-leh ma ne helle ket an amiegez ober he labour, evid beza ledet war eur forhad kolo e-kreiz al leur-zi, ha zoken en tiez pinvidig !\nMarteze, diouz an noz, pa zigoueze, eur wech muioh, d'o fried lavared dezo : « Tro amañ » ha netra ouspenn en aon da behi, ya, marteze, ar merzerezed-se a wele a-wechou, dirag o daoulagad skuiz, skeudennou chatal dre ma oant diskennet er memez renk ganto.\nSoñjit, tud vad, va mamm-gaer 'oa an driwehved bugel euz eun tiegez paour ! Eur vaouez ha n'he-deus bet morse an disterra yehed, na siwaz he bugale war he lerh. N'oh ket souezet, emichañs ? He zud 'oa re goz da rei buhez, na petra 'ta !\nMed he mamm dezi he-deus grêt he dever beteg ma yeas diganti an heol diwar an treuzou, ha klevet am-eus ar gêzez koz o konta penaoz eur zulvez-hañv, goude beza baleet eul leo dindan eun dour-bil-zour da vond d'an overenn-vintin, edo puchet war leurenn iliz Landi, e-touez ar re baour evel-just (hag e peleh he-dije kavet daou wenneg vak da rei evid eur gador ? Ar hadoriou a oa evid ar re binvidig, mardandoustig !), pa zemplas en he dillad gleb-teil. (An disglavier n'eo ket anavezet c'hoaz tro amañ.) Kaset 'oa d'ar gêr hag a-benn an noz 'oa adarre kresket an dud er « Boderez ».\nHa pegen diglemmuz 'oa oh ober evel-se he silvidigez ! D'ar re a lavare dezi gand truez : « Ha dougerez adarre, Josefe ? » e responte laouennig : « Da heul Yann e teu e damm. »\nRed 'oa beza « kondisionet » memestra ! Paour-kêz mamm-goz ! C'hwi ive, kredabl-braz, ho-peus gwelet aliez fas an Ankou, pa veze Yann-Baolig, ho pried kristen, oh ober e zever ! Me avad, a drugarez Doue, n'em-eus gwelet morse er mareou-ze, na skeudennou a gañv, nag Ankou, na saout, med taolennou koant ha yahuz, gouest d'am dibrada dreist teñvalijenn ar vuhez, taolennou skedusoh eged Bali Sant-Jakez, taolennou ken frealzuz evid ar galon m'o-deus roet din c'hoant da gana ar garantez, ha, digarezit ahanon, ma 'z eo re zidroidell va fluenn.\nSetu lakêt ar pik war an i !...\nD'ol lennerien bremañ da lavared pehini on-daou, pe an aotrou Klerg pe Naig Rozmor, a zo ar muia « e-kichenn ar blakenn ».\nEmbannet e Brud Nevez 16, even-gouere 1978\nEun nebeud geriou implijet gand Naig Rozmor, n'int ket moarvad anavezet e peb leh :\nBre : magie\nBreüz : magique\nKanndi : poull da ganna\nKelernig : feu follet\nLoar charreaterez : al loar a-haoliad etre fin miz eost ha penn kenta miz gwengolo hag ouz skleur al loar-ze eo e veze greet charreou diweza an eost, pa ne veze ket hir a-walh an deiz ken.\nMoana : ployer\nRozmor, Naig. Karantez ha karantez, barzonegou. Brud Nevez, 1977, 71 p.\nPriz meur Unvaniez skrivagnerien Vreiz he-deus bet Naig Rozmor evid al leor-mañ e 1980.\nNaig Rozmor a oa ganet Anne Le Bian e 1923 e Kastell-Pol, en eun tiegez kouerien vihan, hag eüruz eo bet he bugaleaj, gand he diou hoar, beteg ma voent kaset kuit deuz o ziegez gand ar perhenn, da vond da jom e-kichenn Gwiglann, ha goude-ze e Treboull.\nNaig n'he-doa ket gellet kenderhel gand he studiou, ha pa oa bet dimezet da 18 vloaz d'eur martolod e oa deuet da veza Anne Corre. Daou vab hag eur verh o-deus bet hi hag he fried, ha beva o-deus greet e diavêz Breiz aliez, kent ma oa deuet Naig da jom da Rosko adarre, ha da vond war ar vicher levraouegerez.\nGand se, ha gand skoazell he mignoned, e oa dedostaet ouz bed an ideou, al leoriou hag ar barzoniez adarre, ha kroget da zeski skriva he yez kenta, ar brezoneg, da embann he skridou er yez, ha da gemer perz en teatr hag en tele. Marvet eo d'ar 15 a viz meurz 2015.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/331 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/331\nzant a spered, em euz barnet dija, evel pa vijen prezant, an hini hen deuz great kement-se : (4) (en hano hon Aotrou Jesus-Christ, c’houi o veza en em dastumet assambles, ha me ganeoc’h a spered, gant galloud hon Aotrou Jesus-Christ,) (5) barnet em euz, eur seurt den-ze da veza livret da Satan, ma vezo distrujet ar c’hig, ha ma vezo salvet ar spered e dervez an Aotrou Jesus. (6) Ne zere ket ouzoc’h en em c’hlorifia. Ha na ouzoc’h-hu ket penaos eun tammic goell a laka an toaz holl da c’hoï ? (7) Taolit er meaz eta ar goell koz, evit ma viot eun toaz nevez, evel ma’z oc’h hep goell ; rag ar C’hrist, hor Pask-ni, a zo bet offret en sacrifis evidomp. (8) Rag-se, miromp ar gouel, nann gant ar goell koz, na ken-neubeud gant goell ar valiç hag an drougviez, mes gant ar baraou hep goell euz al lealded hag euz ar wirionez.\n(9) Scrivet em euz deoc’h em lizer diwall deuz compagnunez an dud impudic ; (10) ne fell ket d’in lavaret kement den impudic a zo er bed, pe an dud touellet gant an avaristed, al laeron, pe adorerien an idolou ; anez e vije red deoc’h mond er meaz euz ar bed ; (11) mes ar pez em euz scrivet deoc’h eo kement-man : Mar d’euz unan-benag a c’halver breur, hag a zo impudic, pe avar, pe servicher an idolou, pe teod fall, pe mezvier, pe laer, diwallit da gaoud darempred ganthan, na zo-ken da zibri assambles gant eur seurt gwall den. (12) Rag, da betra em euz-me ezom da varn ar re a zo en diaveaz ? Ha n’eo ket deoc’h-hu eo da varn ar re a zo en diabarz ? (13) Evit ar re a zo en diaveaz, Doue a varno anezhe. Lammit eta an den fall euz ho touez.\nPA zigouez da unan ac’hanoc’h kaoud eun affer a-enep eun all, daoust hag hen a gred hen kas da veza barnet dirag an dud difeiz, kentoc’h eged dirag ar Zent ? (2) Ha na ouzoc’h-hu ket penaos ar Zent a varno ar bed ? ha mar barnit ar bed, hag indign oc’h-hu da varn an traou distera ? (3) Ha na ouzoc’h-hu ket penaos e varnimp-ni an elez ? Kent a ze e varnimp-ni traou ar vuez-man ! (4) Mar hoc’h euz procejou evit afferou ar vuez-man, e kemerit evit barnerien tud hag a zo disprijet gant an Iliz ! (5) Kement-se a lavaran evit ho mêz. Daoust ha n’euz ket a dud fur en ho touez,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/331&oldid=125450 »


Truilhennig ha Gargarenez | Daskor\nNeuze ’ta, abaoe zo pell, e oa daou vignon o klask prenañ deskadurezh e skolaj ar Pont ; anvet e oant Truilhennig ha Gargarenez hag o anvioù a gaver c’hoazh moulet ha garanet gant beg o c’hontell war gar ar gwez kozh bodennek a zisheole al leur-c’hoari. Truilhennig a oa mab d’ur marc’hadour kezeg kozh eus Pouldahud ; ha tad Gargarenez a oa pesketour o chom e Treboul-Gozh. Kerent Truilhennig o doa dastumet ur pennad brav a lave en ur werzhañ kozh kezeg treut, eskernek, da baotred ar c’hagn ; e-lec’h Gargarenez, pa veze deut ar bloaz da benn, goude bouetet ha gwisket un dousennig bugale, ur wech prenet ur penn roued bennak, lien, kerden, ha paeet ar gwirioù, an truajoù d’ar gouarnamant, neuze ne veze na tev, na stank, na pounner ar gwenneien a chome en e di. Rak n’eo ket hep abeg o deus dibabet ar besketourien sant Per-Baour evit o sant paeron ! N’eus forzh, daou vignon bras e oan, evit dezho bezañ unan paour, egile pinvidik ; hag o c’harantez, emezo, a dlee padout kenetrezo betek... betek atav, keit ma vije anezho. Hogen ne reas ket, ha setu amañ penaos. Ur sulvezh, kemener bras ar Pont, Visant Mezher e anv (ul laer touet, hervez teodoù merc’hed dilabour ar vro) a deuas da glask Truilhennig evit kemeret muzul dioutañ ; hag antronoz e tegasas d’ar paotr un dilhad kaer eus ar c’haerañ, kaeroc’h eget an holl dilhadoù a oa bet betek neuze oc’h uzañ war ar skiñvier gant skolaerien yaouank ar Pont. An darn vuiañ e-touez e gendiskibien a gemeras pep a gofad avi ouzh dilhad kaer Truilhennig. Gargarenez a gave brav anezhañ ivez, ya koant zoken, met hep kaout avi outañ, na poan-gof, pell ac’hano.\nA-dalek neuze, Truilhennig ne zeskas netra-netra ; ha penaos en defe gellet ober, peogwir e holl amzer a yae gantañ da sellet ouzh e gaerder en e velezour, da c’hlebiañ e vlev gant dour c’hwezh-vad, da rannañ anezho dre greiz e benn, ken na vijent lugernus, ken lugernus ha blev ar vuoc’h war he c’hroc’hen goude ul lipadenn deod...\nTeir sizhun bennak a oa aet en o zro, pa deuas ul lizher d’an aotroù Beskont a Gerdruilhenn. N’ouzoc’h ket da biv oa al lizher-se ? Evit Truilhennig, tudoù kaezh ! Ya, Truilhennig n’edo mui Truilhennig ! E dad, ur pennad a oa, en doa graet taolioù kaer gant e gozh stal kezeg kozh ; ha, danvez bras dezhañ, skuizhet e Pouldahud, ha broudet (hervez lod) gant e wreg, ur vaouez beg figus, rok an tamm anezhi, e werzhas pep tra, ti ha marchosi, evit mont du-hont da... Bariz, respet deoc’h, Bretoned !... Hag, evit ober petra, mar plij, e Pariz ? Piv ’oar ? Ar wreg a lavare e ranker mont betek eno a-barzh kaout tud a feson. Me ’gred he dije graet gwelloc’h o lavaret diouzhtu eo du-hont e kaver ar stankañ an dud a feson... fall, er gêr-se ma skrive anezhi ur barzh gwirion :\nO Pariz brein ! Poull ar c’hlogor !\nKofad ! Kernezh ! Bosenn ! Dic’hlann !\nKêr-Is zo bet beuzet er mor ;\nPariz, te vo beuzet en tan !\nMard emañ an diougan-se war-nes dont da wir, ar Gêr-Veur eo tremen mall dezhi dont da furaat, ha kalz c’hoazh !\nEizh deiz goude degouezhout e Pariz, ar marc’hadour kezeg treut-gagn ne oa ket mui evit padout gant rebechoù ha teodadoù e wreg. Soñjit ’ta ! Houmañ oa deut mezh dezhi da vezañ gwreg da un den e anv Truilhennig.\n– Met ar chas eo, emezi ; mervel a rankin diwar an taol-mañ. Neuze ne dalv ket ar boan bezañ pinvidik ma ranker dougen un anv ken divalav, un anv pilhaouer ! Perak kaout arc’hant, ma n’out ket evit kaout un anv all hag eñ un tammig dereatoc’h ?\nEn ur ger, bouzarañ ’reas kement he gwaz gant ken bras cholori ha jabadao, ma reas Truilhennig e vennozh da cheñch anv. Mont a reas d’an ti-kêr, hag eno, mar pli ganeoc’h, e oe badezet a-nevez Kont a Gerdruilhenn !!! Nemet ma rankas roiñ ur yalc’hadig vrav a arc’hant evit bezañ badezet en dro-mañ, muioc’h eget pevar real ma roas e dad d’an dro gentañ da aotroù person kozh Pouldahud. Hag, a-dalek neuze, e wreg kalz muioc’h egetañ c’hoazh, a veze lorc’h enni pa soñje e oa hi degemeret e-touez an noblañs. Ken buan hag all, ma vije distroet da Bouldahud, he dije lavaret d’he anaoudegezh :\n– Alo, cheulk-ejen, war ho taoulin dirazon, ha tennit ho tog, hag izel ar penn, pe me ’welo. Ha buan !\nPa lavaran deoc’h, kollet e oa o fennoù gant an itron Kontez a Gerdruilhenn hag he sammig aotroù !\nAes eo deoc’h krediñ, an aotrounez nevez ne oant ket evit lezel pelloc’h o faotr fri mec’hiek e skolaj ar Pont. Buan e kasjont lizher dezhañ, hag ur vintinvezh ar marmouz Truilhennig, da lavaret eo ar Beskont yaouank a Gerdruilhenn, a lavaras kenavo d’ar skolaj kozh, ha da iliz Itron Varia Rozkudon. Kement a vall a oa gantañ mont en hent, ar paourkaezh marc’h ourgouilh pinvidik, ma kemeras a-boan un nebeudig amzer evit kimiadañ diouzh Gargarenez, ar mignon a vage evitañ ur garantez ken birvidik, ken gwirion ! Gargarenez a oe glac’haret diwar an taol-se, rak ur galonig tomm a lamme en e greiz, e-lec’h egile, an Truilhennig, ne rae ket foultr kaer evit pellaat dioutañ. Ha perak en defe graet zoken ? Daoust ha n’edo ket eñ o vont da Bariz, ur genaoueg o vont da vro ar c’henaoueien ???\nDizale goude, Gargarenez a oe ret dezhañ ivez dilezel e studi er skolaj, ha mont da zeskiñ pesketa da Dreboull-Gozh, rak e dud ne binvidikaent tamm ebet gant an amzer.\nPa zegouezhas Kerdruilhenn bihan du-hont e Pariz gant ar Gerdruilhennoù kozh, ma Doue ’ta ! Klevet ho peus danevellout penaos pa zistroas ar Mab Prodig d’ar gêr, e lazhas e dad al leue lart hag e reas frikoù d’an dianket ’oa nevez kavet. Ma ! d’al leupez** aotroù yaouank e oe graet ivez, allazig da gentañ, ha, d’an eil, fest ha predoù kaer, traoù fonnus ha lipous. Met an eil a blije d’ar c’holladenn kalz muioc’h eget ar c’hentañ, n’eo ket ret lavaret. Eo koulskoude, ret eo, ha ne vefe nemet evit ma klevoc’h ar wirionez penn-da-benn, ha ma teskoc’h e chomas ar beskontig beurleug pemzek deiz ha div sizhun klañv war e wele goude re gofad, respet deoc’h, Kristenien ! Met ne varvas ket, lartaat an hini eo reas, ken ma teue kof dezhañ, kof reut ha frank evel ur sac’had truilhoù. Paourkaezh Beskontig Kerdruilhenn ! N’en doa nemet kofata da ober !... Koulskoude an daou Gerdruilhenn kozh a oa o vont d’en em chalañ gantañ, o klask gouzout petra ober dioutañ, pa deuas da leinañ d’o zi unan eus ar rummad tud-se ken stank e Pariz ha n’o deus ken micher nemet bevañ e tiez ar re all, diwar-goust ar re a ro bod ha boued dezho. Laboused treut eo ar re-se ! A-greiz ar pred, an daou Gerdruilhenn a c’houlennas digant ar mignon petra da ober eus o fennhêr.\n– Hum ! eme egile, en ur skarzhañ e c’hourlañchenn, ret e vije deskiñ dezhañ meur a dra. Ha, da gentañ penn, petra ’oar betek-henn ?\n– Gouzout a ra lenn difazi a-walc’h, skrivañ dereat tost da vat, niveriñ pelloc’h eget kant, he dezhañ koulskoude bezañ ken gouiziek hag un doktor, pell ac’hano !\n– A zo mat, eme egile, goude ul lonkadenn gwin, a zo peadra a zeskadurezh war gement-se. Met n’eo ket a-walc’h ; daoust ha gouzout a ra kanañ, dañsal, butunañ ur sigar hep trelonkañ gant ar moged, tennañ e dog da saludiñ, roiñ un taol lagadig lemm d’ar merc’hed koant ?... Nann ? Ne oar ket ? Aze ’mañ an dalc’h. N’eus ket da dortañ, ret ha ret bras eo dezhañ deskiñ.\nGoude graet ha dic’hraet, an hini a brezege kenkoulz a oe karget gant ar gerent d’en em emellout da gas da benn deskadurezh al labous yaouank. — Ha goude ur pevar pe bemp bloavezhiad skol, an aotroù Beskont a Gerdruilhenn n’en doa ket e bar nag evit rodal, nag evit kanañ (nemet e vouezh a oa deut da raouliañ un disterañ), nag evit teurel moged butun dre gorn e veg, nag evit bannañ ur sell dre gorn e lagad war an dimezelled yaouank.\nKoulskoude n’eo ket war-lerc’h un dimezell e c’hlaoure ; war-lerc’h un intañvez ne lavaran ket. Houmañ oa anavezet mat dre he noblañs, nemet leve ha pinvidigezh n’he doa ket mui, kement he doa dispignet. Ha setu ma taolas hi he selloù hag he c’hoant war danvez an aotroù beskont ; hepdale ar paourkaezh Truilhennig a gouezhas en he rouedoù !...\nMa oa ret diouzhtu kas an embannoù, e-lec’h chom da lichuennañ. An traoù a gerzhe mat en-dro, pa deuas gwashoc’h eget un darvoud da gas ar stal d’an dour. Holl arc’hant ar Gerdruilhennoù a oa lakaet ganto e ti un noter ; hogen hemañ ne gavas ket gwelloc’h eget mont kuit e-maez ar vro, en ul lezel an alc’hwez dindan e zor. Ha diwar an taol-se, Kerdruilhennoù ne chome ken ul liard ganto, ha setu int paouroc’h eget biskoazh.\nTruilhennig en em chale :\n– C’hoazh, emezañ, eürus eo din emaon war-bouez dimeziñ ; rak anez, petra ’m bije graet hep gwenneg ebet ?\n— Ya, o vont da zimeziñ, me ’lavar ! Kerzh da c’hwitellat, paotr paour, mar soñj dit. An intañvez yaouank he doa c’hoant da zimeziñ d’an arc’hant, ha n’eo ket d’ur gwaz ; pa n’oa ken a arc’hant, hi a lavaras kenavo, ha kuit !\nDiwar neuze ar marc’hadour kezeg kozh a oe skoet gant un taolad gwad en e benn, hag a varvas hep kaout e anaoudegezh vat. Hag e wreg a gollas ivez ar pezhig a chome c’hoazh ganti a skiant vat ; ret e oe he c’has da di an diskianted e-lec’h a tremenas a-benn un daou pe dri devezh !\nKañvoù ! Setu Truilhennig e-unan-kaer e Pariz. Petra da ober, hep danvez na micher ? Ar paotr paour, en un ober soñjoù ’leizh e spered, a lavare alies outañ e-unan « Perak ivez n’eo ket bet chomet va zad da werzhañ kozh kezeg e Pouldahud ? » Met naon a deue dezhañ, hag evit kaout boued, e rankas gwerzhañ lod eus e zilhad. Kement-mañ zo lavaret e oa aet izelik a-walc’h an dour gantañ, pa deuas ar silvidigezh dezhañ... — Un abardaez, skuizhet o vezañ klasket labour en aner, Truilhennig, en un dremen dre koc’hu ar gêr vras, a chomas a-sav dirak ur stal e-lec’h e oa ur gwaz ha div vaouez o werzhañ pesked. Ar merc’hed a gwisket e-giz merc’hed Treboull, hag ar gwaz a oa gantañ dilhad ar besketaerien... Hag ar pesketaer ha Truilhennig e teuas daoulagad an eil da barañ war egile.\n– Truilhennig ! eme an eil.\n– Gargarenez ! eme egile.\nYa, daou vignon skolaj kozh ar Pont-e-Kroaz a deue d’en em anaout e Pariz ! Rak Gargarenez an hini oa deut d’ar Ger-Veur, gant e wreg hag e c’hoar, evit gwerzhañ un toullad meilhed, pesked a dalvoudegezh, en doa bet an eurvad da gelc’hañ en un taol roued dindan ar Gerdraoñ.\nPetra da lavaret c’hoazh ?... An daou vignon oa eürus d’en em gaout ; ha Gargarenez a alias Truilhennig da zistroiñ gantañ da Dreboull-Gozh, da zeskiñ ar vicher a besketaer ; ar pezh a oe graet.\n...Truilhennig a deuas prim d’en em voazañ ouzh ar mor, hag a reas e berr amzer ur martolod kalonek ha kreñv. Hag e dechoù fall, emezoc’h ? — Netra mui ! Beuzet e oant bet pell du-hont en tu all d’an Enez Sun !... Bloaz goude, Truihennig dizonet mat diouzh Pariz ar C’hagn, a zimezas da Nolaig, c’hoar Gargarenez. D’an hevelep devezh hemañ a vadezas ur vag nevez-flamm, prenet gant arc’hant ar meilhed, hag ar vag a oe anvet na petra ’ta,\nTruilhennig ha Gargarenez !...\nBook traversal links for Truilhennig ha Gargarenez\n‹ Eus an izel d’an uhel


Diana (doueez) - Wikipedia\nPoltred Diane de Poitiers e vije an daolenn-mañ, ma weler an doueez gant ki ha gwareg, hep he nimfezed.\nDiana zo anv un doueez roman, merc'h da Jupiter ha Latona, ha c'hoar gevell Apollon. Daoust ma oa a orin italek, eo bet tostaet ouzh an doueez c'hresian Artemis, hervez an interpretatio graeca. Ganet e oa bet war enez Delos.\n1 An doueez\n2 Mojenn Niobe\n3 Mojenn Kallisto\n4 Mojenn Orion\n5 Mojenn Endymion\n6 Mojenn Akteon ha Diana\nAn doueez[kemmañ | kemmañ ar vammenn]\nLucas Cranach kozh, Diana o tiskuizhañ, Besançon, Mirdi an Arzoù-Kaer.\nItron en Diana, gant Cesare Dandini, 1639, Kopenhagen.\nDoueez ar chase, al loened gouez hag ar c'hoajoù e oa, ha diwezhatoc'h doueez al loar ha skeudenn ar werc'hded ivez. Chaseourez eo, ha ganti ur bagad nimfezed, gwerc'h an holl anezho evelti. Un doueez kriz eo ha didruez ouzh ar re o deus he zrubarded, pe he lakaet da gonnariñ, tud pe nimfenned. Neuze e tistruj an eostoù, e lazh an tropelloù, e laosk kleñvedoù da redek dre ar vro, hag e lazh bugale.\nMojenn Niobe[kemmañ | kemmañ ar vammenn]\nPedet e oa bet gant he mamm Latona da gastizañ Niobe, ha mont a reas, a-gevret gant Apollon, da lazhañ gant he saezhoù bugale ar rouanez a fougee en abeg da niver brasoc'h he bugale.\nMojenn Kallisto[kemmañ | kemmañ ar vammenn]\nDidruez ha gwarizius eo Diana ouzh he servijerien. Treiñ a eure an nimfenn Kallisto en arzhez abalamour m'he devoa kousket gant Yaou, en devoa kemeret tres Diana, evit lorbañ ar goantenn.\nMojenn Orion[kemmañ | kemmañ ar vammenn]\nUn deiz, dre warizi, gant he saezhoù e lazhas ar paourkaezh Oriona gare koulskoude, dre ma oa bet skrapet gant Eos, ar Gouloù-Deiz. Da Opis, unan eus mitizhien Diana, e c'hoarvezas heñvel.\nMojenn Endymion[kemmañ | kemmañ ar vammenn]\nUn deiz avat e tommas ar werc'hez yen he c'halon ouzh kened Endymion, ur mab-bihan da Yaou. Digant e dad-kozh ha mestr an doueed en doa bet ur prof kaer: kousket da viken ha chom yaouank da viken. En ur vougev eus menez Latmos, en Karia e veze kousket, ha bemnoz e teue Diana d'e weladenniñ.\nMojenn Akteon ha Diana[kemmañ | kemmañ ar vammenn]\nDiana hag Akteon, gant Tizian.\nAr vojenn vrudetañ diwar he fenn moarvat eo hini ar chaseour Akteon.\nHennezh a oa o hemoc'hiñ gant e chas pa zegouezhas dirak ar poull ma oa Diana o koronkañ. Savet droug en doueez, ha hi da skeiñ dour ouzh penn ar paotr. Ha setu eñ troet e karv kenkent. Hag ar chas da lammat gantañ ha d'e zrailhañ.\nLivet eo bet Diana en chaseourez meur a wech, gant he gwareg hag he saezhoù. Maouezed a renk uhel ivez zo bet livet e-giz Diana, hag a-wechoù diwisk a-walc'h. E-touez ar re vrudetañ emañ Diane de Poitiers, serc'h ar roue gall Herri II, hag an Itron Pompadour, div chaseourez rouaned.\nDelwenn gant Augustus Saint-Gaudens\nHervez Simon Vouet.\nNiobe hag he bugale gant Anicet Charles Gabriel Lemonnier.\nDiana hag Amouriged, gant Dal Sole\nDiana chaseourez, gant Houdon. (Mirdi al Louvre)\nAdtapet diwar « https://br.wikipedia.org/w/index.php?title=Diana_(doueez)&oldid=1924678 »


Bro-Leon - Wikipedia\n(Adkaset eus Leonad)\nBanniel Bro Leon\n3.1 Un nebeud dibarderioù eus yezh Leon\n4 Bro-Leon hiziv an deiz\n4.1 Kenderc'hadoù lec'hel\n4.5 Gwask hag embann\nLec'hiet eo Bro-Leon en norzh da Gerne hag er c'hornôg da vro-Dreger. Lakaet eo bet ar vro e departamant Penn-ar-Bed gant galloud an Dispac'h gall. Hedañ a ra Leon Mor Breizh, adalek stêr Montroulez er reter betek ar Meurvor Atlantel er c'hornôg. Bevennet eo er c'hreistez gant Menez Are hag ar stêr Elorn. Brest eo ar gêr vrasañ anezhi.\nDiwar anv al lejion roman diazezet er vro e teufe anv Bro-Leon.\nGant ar manac'h Paol Aorelian e vefe bet kaset da Gastell-Paol sez eskopti Leon er VIvet kantved (eus Brest hervez Léon Fleuriot).\nDarempredet e oa Kastell-Paol, kêr-benn an eskob, gant pirc'hirined an Dro-Vreizh er Grennamzer.\nGwelet Kontelezh Leon\nBrezhoneg Leon eo ar rannyezh m'eo bet diazezet ar yezh lennegel, pe ar yezh standard, diwarni. Brezhoneg Leon a vez, peurliesañ, distaget fraezh ha ledan, ur perzh heverk anezhañ.\nUn nebeud dibarderioù eus yezh Leon[kemmañ | kemmañ ar vammenn]\nN'eo ket emdroet an dibenn -og e -eg e pep lec'h c'hoazh.\nMiret eo bet ar stumm boas edo en amzer dremenet (e-skoaz emañ en amzer-vremañ). E Brest edon o chom/E Brest e oan o chom.\nUr y glebiet a zegaser dirak ar stumm-verb oa e kornioù zo eus Leon. Hemañ a ioa deuet ivez/Hemañ a oa deuet ivez.\nEilpennet eo bet an diftongenn ae a vez distaget ea. Da skouer : leaz a zistager evit laezh, sklear evit sklaer.\nDegas a ra Leoniz un diftongenn ea n'eo ket etimologel, er gerioù zo ar son ec'h enno. Da skouer kreac'h, neac'h, e-lec'h krec'h pe nec'h.\nDistagañ a reer ar z e dibenn ar gerioù evel menez pe bemdez.\nDistagañ a reer oun pa vez distaget on e lec'h all. Da skouer : Bro-Leoun, brezouneg pe, zoken, brezounog.\nBro-Leon hiziv an deiz[kemmañ | kemmañ ar vammenn]\nKenderc'hadoù lec'hel[kemmañ | kemmañ ar vammenn]\nAnavezet eo Bro-Leon evit al labour-douar dreist-holl. Ar rannvro tro-dro da Gastell-Paol, anvet "Ar Gouriz Alaouret", a zo un takad a zouaroù traezhennek, ur seurt leus skornvezhel hag a c'hell tizhout betek 8 metrad donder. Gouest eo labourerien-douar Bro-Leon da gevezañ gant re an Izelvroioù, pe da ober gwelloc'h c'hoazh. Amañ e vez kavet ul lodenn vras eus al legumaj produet e Bro-C'hall a-bezh ; anavezet eo evit an artichaod dreist-holl (renk kentañ e Bro-C'hall), ar brikoli, an tomatez pe ognon roz AOC Rosko ha chalotez Kastell-Paol. Doareoù labour hengounel da drempañ an douar gant bezhin a zo bet ijinet eno, ha diwezhatoc'h doareoù a-vremañ gant an traktorioù o deus kemeret plas ar c'hezeg. Amañ ivez eo bet krouet ar marc'had « diouzh an digresk » diwar atiz ar sindikadour Alexis Gourvenneg. Labourerien-douar Bro-Leon o deus lakaet o holl aked da wellaat o douar hag o holl startijenn da genwerzhañ gant ar broioù estren dreist-holl.\nAr pesketaerezh hag ar micherioù liammet ouzh ar mor a zo pouezus er vro ivez. E-kreiz an Aber-Ac'h e vez savet istr Prat Ar Coum, e bae Montroulez e kaver munus istr Belon, ha pesklennoù e Rosko. Ar porzhioù pesketa pennañ eo Konk-Leon, Porsal ha Mogerieg (a denn splet bras eus al ligistri dreist-holl). Lannildud eo porzh kentañ Europa evit ar bezhin.\nBez ez eus pevar blein dedennañ pennañ e Bro-Leon :\n• Troiad ar porzhioù-bered a ginnig meur a bennoberenn skulterezhel eus ar XVIvet kantved.\n• E Brest, Oceanopolis, gouelioù ar bigi kozh ha redadegoù war vor treuzatlantek a zedenn ar muiañ a douristed.\n• Bro an Aberioù a zo ul lec'h dispar evit an troioù-bale.\n• Porzh Rosko hag ar c'humunioù tro-war-dro a zegemer martoloded gant bigi-bale bras, estreget re Vro-Saoz, aet skuizh gant Sant-Maloù, hag ivez familhoù an dud klañv (kreizenn heolvorel), abaoe m'eo bet ijinet ar vorvezegiezh. Eno e teu tud o vevañ er c'hêrioù ivez, evit kennerzhusañ aer a zo en Europa a-bezh.\nDanframmoù[kemmañ | kemmañ ar vammenn]\nTreuzet eo Bro-Leon, eus ar Reter betek ar C'hornôg gant un hent-tizh hag a dalvez da c'hourhent. An tren tizh bras a chom a-sav e Montroulez hag e Brest. Aerborzh Brest-Breizh a zo un aerborzh etrebroadel hag a c'hell degemer ar brasañ kirri-nij. Darbaret eo gant Brit-Air, iskevredad breizhat Air-France, hag a zo diazezet e Montroulez. Aerborzh Landivizio a zo ur bon morlu.\nPorzh Brest a chom ur greizenn a genwerzh a-bouez hag, evel-just, kalon ar Morlu. Ur porzh-don, porzh ar Bloscon, a zo bremañ e Rosko en-doare ma c'hell ar Brittany Ferries, savet gant Alexis Gourvenneg kinnig d'an dreizhidi ha d'o c'hirri-tan treuziñ ar mor ingal war-zu Korkig (Iwerzhon) pe bPlymouth (Bro-Saoz).\nAbalamour da dri lanv du bras, re an Torrey Canyon, an Olympic Bravery hag an Amoco Cadiz, hag ouzhpenn, abalamour d'ar bigi o tiaezhañ, en deus ranket ar prefeti-mor diasezañ Roudenn Eusa. Sturiet eo houmañ gant ar c'hCROSS (Kreizenn-rannvro oberiant evezhiañ ha saveteiñ (KROES)) Korzenn adalek Brest.\nImbourc'h[kemmañ | kemmañ ar vammenn]\nKreizenn Bevoniel Rosko eo kentañ blein Europa evit an enklask hag ar c'helenn war ar vorvevoniezh. E Brest ez eus ur greizenn enklask moroniel a-bouez, ar CNEXO, deuet da vezañ Ifremer, hag Oceanopolis, a zo o labourat war studioù etrevroadel diwar-benn al loenoniezh a vor.\nE Brest ivez emañ ar POS (Pennospital Skolveurel), en e benn an Ospital Morvan, hag an SBI (Skolveur Breizh-Izel)\nGwask hag embann[kemmañ | kemmañ ar vammenn]\nListennad kumunioù Bro Leon\n↑ Sifroù Geobreizh (br)\n↑ Gwennole Bihannig, Douaroniezh Breizh, An Here, 1996, p. 212.\nAdtapet diwar « https://br.wikipedia.org/w/index.php?title=Bro-Leon&oldid=1769168 »\nKemmoù diwezhañ degaset d'ar bajenn-mañ d'an 11 Gwe 2017, da 13:19.


Bremañ - Niv. 366\nSetu 'ta votet eil testenn politikerezh yezh Kuzul-rannvro Breizh. An droienn "politikerezh yezh" hag a oa dianav e Breizh 15 vloaz zo a glever hag a lenner bremañ e pep lec'h. Un dra vat eo evel-just. Ar riskl zo avat e vefe graet gant an droienn hep kompren ervat ar pezh a dalvez. Ur politikerezh yezh a rank bezañ diazezet war un diagnostik gwirion eus stad ar yezh da gentañ. Diwar an diagnostik-se e c'haller lakaat palioù da vezañ tizhet ha sevel ur strategiezh d'o zizhout.\nAnavezet eo bet talvoudegezh an teul kinniget gant ar vesprezidantez karget eus yezhoù Breizh gant an holl gostezennoù politikel. Ha gwir eo e kaver an teir fazenn meneget uheloc'h er skrid. Sklaer eo ar pal : soñjal en dazont ha lakaat kreskiñ an niver a nevez vrezhonegerien, bugale hag oadourien, e kement doare zo. Ha setu ivez unan eus ar c'hefridioù pennañ zo bet fiziet en Ofis publik ar brezhoneg a labour bremañ war dachenn an digeriñ klasoù pe skolioù ma vo graet gant ar brezhoneg.\nEmbannet eo bet gant ar Rannvro e vo graet ur bilañs bep bloaz evit gwelet penaos ez a an traoù war-raok. Uhel eo ar palioù lakaet ha n'emañ ket pep tra e dalc'h ar C'huzul-rannvro. Hervez bolontez mat pe fall ar Stad e chom kalz a draoù evit a sell ouzh ar skolioù da skouer. Anat eo ivez e tlefe bezañ brasoc'h engouestl an departamantoù, a zlefe bezañ gant pep hini anezho ivez ur politikerezh yezh sklaer gant peadra d'e gas da benn. Pell emañ Yann diouzh e gazeg, ha pelloc'h-pellañ zoken e departamantoù zo. D'an emsav brezhonek da lakaat e vouezh da vezañ klevet eus an tu-se ivez bremañ.\nDistro an tasmantoù kozh gwisket a-nevez (4/4)\nLodenn ziwezhañ an heuliad skridoù diwar-benn poblachourien Reter Europa\nLituania hag Europa : prederiadennoù Viktor Uspaskich (2/2)\nEil lodenn prederiadennoù Viktor Uspaskich, kannad europat evit Lituania\nFreuz ha reuz e Bro-leon\nReuz zo e Kastell-Paol da heul ur chanter boulc'het gant ar SICA\nDilennadeg prezidant Frañs ha statud ar "yezhoù rannvro"\nRoll an danvez-prezidanted, gant o soñjoù diwar-benn ar yezhoù\nPolitikerezh yezh nevezet Kuzul-rannvro Breizh\nStumdi : stummañ brezhonegerien glok\nSevel ar poent diwar-benn Stumdi zo bet graet gant ar renerez, Claudie Motais\nBed ar muay-thai e Brest\nUr pezh mell abadenn muay-thai a vo e Brest a-benn an 28 a viz Ebrel\nUl levr sirius, ur bladenn fentus, hag un heuliad bannoù-treset ankenius...\nDiv bajennad prientet gant skipailh Skol an Emsav evit an deskidi\nPaotr e vil son eo Krismenn, etre rap, hip-hip, blues ha kan-ha-diskan\nDilennadeg prezidant Frañs ha statud ar\nBezañ frammet mat evit tapout lusk


Troioù-kamm Alanig al Louarn/1 - Wikimammenn\nTroioù-kamm Alanig al Louarn/1\n◄ Tro Lom an arz ►\nNobl, al leon, en doa galvet e holl sujidi da zont d’e lez da Gemper-Kaourintin. Eus Leon hag eus Kerne, eus bro ar c’hoadou hag eus bro ar mor, ar sujidi a oa deredet, pres warno, da lez ar roue meur. Gwisket o doa o c’haera gwiskamantou. An holl, bras ha bihan, paour ha pinvidik, a oa bet pedet, hag holl e oant deut ; holl… nemet unan… Alanig al Louarn, al loen fin, en doa kavet gwelloc’h chom er gêr. Gant an torfedou niverus a boueze war e goustiañs, Alanig ne gare ket nemeur dont da renta kont eus e daoliou kamm d’e enebourien douet. Rak kement hini eus an aotrounez-se a vage kasoni outañ. Gwir, abeg o doa da glemm : holl e oant bet flemmet gantañ en eur mare bennak eus ar bloaz. Unan hepken ne oa ket bet graet d’ezañ an distera droug : Flaer, ar broc’h, dre ma oa mab da vreur Alanig.\nJob, ar bleiz, a grogas gant e glemmou. Dont a reas dirak ar roue gant e gendirvi hag e vignoned. Lavarout a reas :\n« Roue meur, roue galloudek, selaouit va doaniou ha va foaniou. Just oc’h, hag e pell vro eo brudet ho madelez. Va gwreg ha va bugale a zo bet merzeriet, hanter lazet zoken, gant Alanig. Tri bleizig am eus er gêr, war o gwele : daou anezo a zo bet hanter diskroc’henet gant an amprevan ; an hini all en deus kollet eul lagad, hag emañ war-nez koll eun hini all. N’ouzon ket penaos o deus gallet en em denna diouz e grabanou. Alanig a ya bemdez ha bemnoz war wasaat. Ne vefe ket hir a-walc’h peder sizun evit displega dre ar munud va flanedenn drist. Ha pa vefe kemmet e paper an holl walennou lien bet gweet a viskoaz gant gwiaderien Lokorn-an-Neved, ne vefe ket a blas warno da skriva eur c’hard eus torfedou al loen milliget. O roue madelezus, truez ouz eun tad paour, beuzet e galon en anken hag er glac’har ».\nP’en doe Job dibunet e glemmou, eur c’hi bihan a savas diouz e gornig hag a saludas ar roue :\n« Mestr », emezañ, « n’em eus nemet eun draig da lavarout d’eoc’h. Paour oun, ha n’oun bet perc’henn morse nemet war eun tamm anduilhenn am boa kuzet war gleuz al liorz. Alanig a zegouezas d'ezañ dont di d’ober eun dro, ha va zamm anduilhenn a yeas en e gorf ».\nLip-e-Bao, ar c’haz, a savas d’e dro, droug ennañ :\n« Roue galloudek, ar c’hi bihan, aze, a dlefe rei peoc’h dirazoun. D’in-me eo bet ar gwasa, rak an tamm anduilhenn-se a oa bet laeret diwarnoun ».\nAn tigr a lavaras :\n« Ne dalvez ket ar boan gouela na klemm, ma vez lezet al loen d’ober droug. Alanig a zo eul laer hag eur muntrer. Saotret eo bet e galon gant an holl dorfedou. An holl a oar kement-se kerkoulz ha me. Ha pa gollfe ar roue e vrud, e holl vadou hag e vuhez zoken, Alanig a c’hoarzfe gant m’en defe eur bolezig tener da lakaat en e soubenn. Klevit gant peseurt trubarderez du en deus taget Lammig, ar c’had, er sizun-mañ : sellit ! emañ amañ dirazoc’h ar paour kaez Lammig, al loen dizroug. Gwelit e pe zoare truezus eo bet lakaet. Alanig a oa deut d’e di, war zigarez deski e vugale, hag ober skol d’ezo evit netra. Setu ma oant azezet an eil dirak egile evit konta eun tammig kaoz a-raok kregi gant ar gentel ganta. Lammig a selaoue ar brezegenn fall hag a grede anezi. En eun taol trumm, Alanig a lammas warnañ, hag a stradas toull e c’houzoug gant e ivinou lemm evit e grouga. Degouezet e oa d’in beza e-kichen an ti d’ar mare. O klevout an tad o hopal, hag ar vugale o leñva, e redis da welout petra a c’hoarveze. Souezet e oan chomet p’em boa anavezet Alanig. Edo da vat o klask rei taol ar maro d’ar paour kaez loenn dizifenn. Sellit ouz Lammig, aze ; dindan ar mouchouer en deus lakaet en-dro d’e c’houzoug ez eus gouliou spontus. Panevedoun e oa graet gantañ. Roue galloudek, n’eo ket da d’in lavarout hiroc’h. C’houi a zougo bremaik eur varnedigez just, rak keit ha ne vezo ket barnet Alanig, hervez an torfedou en deus graet, e klevot c’hoaz meur a glemm a-berz ho sujidi ».\nJob, ar bleiz, a lavaras :\n« Alanig ne vezo ket douget da gaout keuz. Poent eo staga anezañ ouz ar groug. Ma vez roet ar pardon d’ezañ adarre, gwaz a se evit an dud a beoc’h hag evit an dud onest ».\nNeuze, Flaer, ar broc’h, niz da Alanig, a savas evit difenn e eontr :\n« Aotrou Job », emezañ, « desket em eus er skol, pa oan bihanik : komzou ar bleiz n’int ket artiklou a feiz. Evit displega ar wirionez penn-da-benn, ret eo anzav ne c’hell ket va eontr rei meuleudi d’eoc’h. E kement lec’h hoc’h eus lavaret droug anezañ, ha dirak kement den eo bet tamallet ganeoc’h, e gaou. Ma vije bet amañ en dije displeget, heñ e-unan, dirak an holl, ho troiou divalo. An Aotrounez a zo dirazomp a oar mat hoc’h eus, n’eus ket gwall bell ’zo, sinet ar peoc’h gant Alanig, hag ho-taou hoc’h eus touet beva evel daou vreur. Selaouit. Er gaoñv diweza eo bet darbet d’ezañ beza lazet abalamour d’eoc’h. Eun deiz, eur charretour a oa o vont d’ar marc’had gant eur c’harrad pesked. Hag e teuas c’hoant bras d’eoc’h debri eus ar pesked fresk-se. Nemet ne oa ket eun diner en ho kodell. Neuze oc’h aet da gavout va eontr. Alanig a yeas ganeoc’h, a c’hourvezas e-kreiz an hent hag a reas ar maro bihan. Ret e oa kaout nerz evit ober se. Met klevit nag a besked en doa bet evit e lod. Ar charretour a dosta, a zispak e gontell evit laza va eontr. Alanig ne fich ket. Maro eo, a soñj an den, hag e stlap anezañ war c’horre ar c’harr, hilliget e galon en eur soñjal er c’hroc’hen flour a oa war gorf al loen. Ken buan e vije bet lazet va eontr war zigarez renta servij da Job ! Dre ma ’z a ar c’harr war-du ar vourc’h, Alanig a vann pesked, en traoñ, war an hent. Job a zebr anezo. Goude m’en deus diskaret a-walc’h a besked, Alanig a lamm eus ar c’harr, evit kaout ivez eun tañva. Hogen ne chom pesk ebet mui. Job en doa debret anezo holl, ha kement en doa debret ma oa bet darbet d’ezañ krevi gant e gorfad. N’en doa lezet nemet an drein en e zilerc’h, hag e kinnigas an drein-se d’e vignon !…\n« O Roue glorius, kredit ac’hanoun, va eontr a zo bet c’hoariet, ouspenn kant gwech, gant ar bleiz. Galvit Alanig d’ho palez evit ma c’hello en em zifenn, heñ e-unan. Da c’hortoz, ret eo d’in difenn anezañ penn-da-benn, peogwir en deus kement a enebourien douet.\n« Istor Lammig ? Komzou goullo ha sotoniou ! Alanig a c’hourdourze an tad abalamour na zeske ket ar vugale, ha netra ken. Feiz ! ma ne c’hell ket ar vistri ober gourdrouz d’ar gerent, neuze ’vat ! Rak gourdrouz ar vugale en amzer hizio a zo amzer gollet. Kaer en doa va eontr dispign e amzer hag e boan, bugale Lammig ne daolent evez ebet, ne selaouen ket, ne zeskent ket o c’henteliou, ne raent morse o deveriou, hag an tad hag ar vamm o leze d’ober skol-louarn pa garent ! Penaos ne vije ket aet droug er mestr-skol ?\n« An tamm ki bihan a netra, aze, a lavar ez eus bet laeret diwarnañ an tamm anduilhenn an doa kuzet war gleuz al liorz ? Bravoc’h e vefe d’ezañ ober e ziouer ha rei peoc’h. Klevet hoc’h eus : an tamm anduilhenn a oa bet laeret a-raok. Laerez eul laer ne dle ket beza eur pec’hed bras, ha ma vije bet krouget ar c’hi, d’an apmoent, ne vije bet den da veza tamallet. Koulskoude, Alanig n’en deus graet droug ebet d’ezañ. Lezet en deus anezañ da vale, rak ar roue hepken, ha den all ebet, a c’hell barn unan bennak d’ar maro.\n« Allas ! Va eontr hag a gar kement ar justis, n’eus den douget da veza just e geñver. Piou, er vro, a sent gant kement a zoujañs ouz lezennou ar roue evel Alanig ? Me ’garfe gouzout e ano. Den ebet.\n« Alanig en deus kemmet buhez. Ne zebr nemet eur wech bemdez, beva a ra evel eun ermit, dougen a ra war e groc’hen noaz eur roched kanab rust. Ne zebr mui gedon na kig yar, hag, e kement doare, e ra pinijenn griz. Gouzañv a ra naon ha sec’hed. Aet eo treut evel eun askell-groc’hen. Ne chom mui anezañ nemet ar relegenn.\n« O Roue glorius, lezit anezañ da zont d’ho palez, hag e welot e stad truezus. Met e enebourien glasko atao mirout outañ da zont amañ da zisplega ar wirionez penn-da-benn ».\nA-boan m’en doa Flaer peurechuet e brezegenn, ma tegouezas e palez ar roue Kokoriko hag eur vandenn mignoned d’e heul. Pevar c’hilhog a zouge war eur gloued eur yar dibennet ha dic’houzouget. Mai-Graag, ar yar wella eus an dozverezed a oa e Breiz, a oa bet lazet, allas ! Gwad a zivere ouz bizier ar gloued. Alanig an hini en doa graet an torfed ! Diou yarig, unan a bep tu d’ar c’horf, a zouge bep a c’houlaouenn war elum. C’hoarezed e oant d’ar yar lazet. Gwisket e oant e kañv, hag eun druez e oa klevout anezo o yudal gant o glac’har kriz. A-dreñv ar c’horf e teue, e kañv ivez, Kokoriko, gwaz ar yar lazet. Dont a rejont dirak Nobl, ar roue. Kokoriko a lavaras :\n« O mestr ar vro, d’ho palez omp deut evit goulenn justis. Eun torfed spontus a zo bet graet en ho rouantelez, hag eur c’holl spontusoc’h c’hoaz a zo bet graet d’in ha d’am bugale. Gwelit labour Alanig. pa oa tremenet ar goañv, hag an deliou nevez o tarza e skourrou ar gwez, hag ar bleuniou o tiwana el liorzou, me a en em gave eürus o welout an amzer gaer o tont, ha levenez e-leiz va zi. Dek mab ha pevarzek merc’h a oa ganet d’in. Bugale gaeroc’h ne vez ket kavet war an douar. Mai-Graag, va gwreg, he doa dozvet anezo en hañv tremenet. Yac’h e oant, hag ar vuhez a vousc’hoarze d’ezo. O zreidigou a ziskrape ken brao ar gouzilh e porz ar vereuri ! Disoursi e vevent eno. Eur voger uhel, savet en-dro d’ar porz, a ziwalle anezo diouz an dreitourien, ha daou vell ki bras, gant karantez evit va bugale, a veze atao war evez e toull an nor.\n« Ne blije ket da Alanig, al laer, gwelout ac’hanomp o veva ken eürus. Bemnoz e teue da selaou, da gantren en-dro d’ar voger, ha da sellout dre zindan an nor. Eur wech avat e voe gwelet gant ar chas ! A, neuze, e c’hellit kredi, e redas kuit, ar pez a c’hellas mont ! Degouezout a reas d’ezañ beza tizet ganto hag ober anaoudegez gant o dent lemm. Siouaz d’imp ! Ne oa ket bet lazet ! Evelato, goude ar predad a oa bet roet d’ezañ, e chomas sizunveziou hep dont war hon tro. Chom a rae, moarvat, en e vaner o klask gouzout penaos dont a-benn ac’hanomp, hep droug ebet evitañ, rak ne blije ket d’ezañ skilfou chas ar vereuri.\n« Selaouit mat bremañ : Alanig, goude eur miz tremenet en e vaner, a zeuas adarre da astenn e fri\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/1&oldid=27647 »\nKemmoù diwezhañ degaset d'ar bajenn-mañ d'an 31 Her 2011, da 14:32.


Eyjafjallajökull (distaget [ˈɛɪjaˌfjatlaˌjœːkʏtl̥]) a zo ur skorneg e Bro Island. Goleiñ a ra ur menez-tan, Eyjafjöll e anv, 1 666 m a uhelder dezhañ, hag a ouzer eo bet o tislonkañ aliezik abaoe oadvezh ar skorn (gouzout a reer eo bet oberiant er bloazioù 920, 1612, hag etre 1821 ha 1823). Dre ziv wech eo bet o tislonkañ er bloaz 2010, e miz Meurzh hag e miz Ebrel.\nDislonkadenn an Eyjafjöll d'ar 27 a viz Meurzh 2010\nSkorneg Gígujökull, ul lodenn eus Eyjafjallajökull.\nUr stratovolkan eo an Eyjafjöll ha seblantout a ra e zislonkadennoù mont a-gevret gant ar menez-tan Katla. Pa oa bet paouezet dislonkadennoù an Eyjafjöll e 1823 e oa kroget gant egile all. Kement-mañ a laka da soñjal e vefent liammet mod pe vod. Da heul dislonkadenn ar 14 a viz Ebrel 2010 e oa bet bannet gantañ ludu en atmosferenn, ar pezh en deus lakaet serriñ aerborzhioù Europa e-pad ur mare, ha kollet diwar-se arc'hant e-leizh gant kompagnunezhioù kirri-nij. [\nAdtapet diwar « https://br.wikipedia.org/w/index.php?title=Eyjafjallajökull&oldid=1661560 »


Bodad pad miz Gouere 2016\nOberiant eo ar Rannvro war he ziriad\nDa-geñver o emvod diwezhañ, d’al Lun 11 a viz Gouere 2016, e oa bet gouestlet 107 M€ gant ar guzulerien-rannvro evit lakaat ar politikerezhioù rannvroel da dalvezout, dre 1509 oberiadenn (dispignoù postañ ha mont en-dro, skoaziadoù hiniennel pe a-stroll). Kavit an divizoù bet kemeret, en ur sell.\nDalc’h an 30 a viz Mezheven hag ar 1añ a viz Gouere 2016\nD’an 30 a viz Mezheven ha d’ar 1añ a viz Gouere, e oa gouestlet dalc’h ar C’huzul-rannvro d’ar steuñv evit an EBT, d’ar porzhioù rannvro, d’ar steuñv rannvroel evit dizarbenn ha merañ al lastez, d’ar steuñv evit al laezh hag ar filierenn-saout, da eurioù nevez an TTB hag an THR... Kavit amañ an divizoù pennañ.\nPep tra diwar-benn budjed 2016\nD’ar 24 ha 25 a viz Meurzh e oa bet an 83 dilennad-rannvro o tivizout war budjed 2016 hag o tegemer anezhañ : ur budjed hag a sav da 1,32 miliad a euroioù hag a zalc’h gant postadurioù. Gwelit petra eo linennoù bras ar budjed-se ha sellit ouzh an holl zivizoù gant videoioù bretagne.bzh.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/334 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/334\nse ; mes Doue hen deuz hor galvet d’ar peoc’h. (16) Rag ha te a oar, o greg, ha na helli ket salvi da bried ? Pe c’hoas, te, o goaz, ha gouzoud a rez-te ha na helli ket salvi da vreg ?\n(17) A-hend-all, ra zeuio pep hini da vale hervez al loden hen deuz recevet digant Doue, hervez ar stad en pehini e oa, pa hen deuz an Aotrou galvet anezhan. Hennes eo ar gourc’hemen a roan en holl Ilizou. (18) Ha galvet eo bet unan-benag goude beza circonciset ? ra choumo circonciset. Ha galvet eo bet unan-benag hag hen dicirconcis ? Ra choumo dicirconcis. (19) Ar circoncision n’eo netra ; an dicirconcision n’eo netra ; mes miret gourc’hemenou Doue eno ema an holl dever. (20) Ra choumo peb unan er stad en pehini e oa pa eo bet galvet. (21) Ha galvet oud bet pa oaz esclav ? na gemer ket a nec’hamant euz a gement-se ; mes mar gellez dond da veza libr, gra kentoc’h da brofit a gement-se. (22) Rag an esclav a zo bet galvet gant an Aotrou, a zo den-libr an Aotrou, hag er memeus doare ive, an hini a zo bet galvet, hag hen libr, a zo esclav ar C’hrist. (23) C’houi a zo bet prenet gant eur priz braz ; na deuit ket da veza esclaved an dud. (24) Breudeur, ra choumo pep hini ac’hanoc’h dirag Doue er stad ma’z eo bet galvet.\n(25) Evit ar pez a zell ar gwerc’hezed, n’em euz gourc’hemen ebed a-berz an Aotrou ; mes rei a ran deoc’h eun ali, evel eun den hag hen deuz bet lod en trugarez an Aotrou, evit beza fidel dezhan. (26) Sonjal a ran eta, abalamour d’an afflictionou euz an amzer-man, ez eo eun dra vad d’an den choum er stad en pehini ema. (27) Hag unanet oud gant eur vreg ? na glask ket en em dispartia outhi. Ha n’oud-de ket unanet gant eur vreg ? na glask greg e-bed. (28) Koulskoude mar timezez, na bec’hez ket ; ha mar teu eur verc’hez da zimezi, na bec’h ket ken-neubeud ; mes an dud-se ho devezo afflictionou er c’hig ; ha me a garfe distrei divarnoc’h an afflictionou-ze.\n(29) Mes setu aman petra a lavaran, breudeur : An amzer a zo ber haviziken ; ra vezo ar re ho deuz gragez evel pa n’ho defe ket ; (30) ar re a ouel, evel pa na ouelfent ket ; ar re a zo er joa, evel pa ne vent ket er joa ; ar re a brên, evel pa n’ho defe netra ; (31) hag ar re a ra usach euz ar bed-man, evel pa na rafent ket a usach anezhan ; rag skeuden ar bed--\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/334&oldid=125454 »


Pajenn:Ar Prat Rimadellou brezonek, 1911.djvu/124 - Wikimammenn\nPajenn:Ar Prat Rimadellou brezonek, 1911.djvu/124\nEus gentel vrao\nEpad vakans an eost Job Kemener hag e vamm a veache dre Vro-C’hall. E skolach Kastel edo oc’h ober e studi da vont da veleg. Evel m’oa skuis e benn gant al labour, an itron Kemener a implije deiziou kaer an hanv o vale he mab du-ma du-hont, da ziskouez d’ezan traou iskiz ar c’heariou bras.\nDigouezet oant e Chagny da zeiz gwener, da vintin. Goude beza ket en oferen, ar vamm hag ar mab a yeas da breja d’ar « gar ». Tud a yoa leiz ar zal. Hon daou bourmener a deuas koulskoude a-benn da gaout plasou, dres e kreiz.\nEur mevel a ziredas kerkent daveto :\n— Biftek gant avalou, filet pe kostezennou ? Pe seurt a vezo digaset deoc’h ?\n— Asa paotr kez, a lavaras Job d’ezan, ar gwener a zo hizio.\n— Ni zebro boued vijel, a lavaras ive ar vamm.\nNag a dud o divije great evel ar re-all gant aon da veza gwapaet ! Arabat e vezo da hini ebet eus a gement a lenno kement ma kaout mez morse oc’h anzav dirak an holl ar pez eo e goueled e e galon : Kristen ha Breizad !\nOc’h an holl daoliou e tebred kig ; lod a anaie lezen an Iliz, lod-all, siouaz ! n’he anaient ket.\nKomzou Job Kemener : Ar gwener a zo hizio ! o doa distonet evel eun taol kleron er c’houtiansou tenvalla.\n— Petra ta zo a-nevez gant ar gwener ? a c’houlennas eur marc’hadour kov teo digant ar bourc’hiz ken teo-all a yoa amezeg d’ezan. Gellout a rea beza ankounac’haet mar en doa gouezet morse ne dle ket beza gwelet kig da wener war daol eur c’hristen.\n— Ar c’hig rost, evit doare, eme an amezeg, na blij ket d’an holl da wener. Hag e lavare an dra-ze gant eun ton gwapaüs !\nKement hini a yoa eno a dapas a-nebeudou ar mousc’hoarz faeüs, ha dizaie e kavchont zoken eur gomz difeson ha direspet bennak da deuler d’ar paotr yaouank hardis a-walc’h evit anzav ken uhel e feiz dirak an holl, Gwir eo, ar gentel en doa roet a yoa eur rebech evit meur a hini eus ar vourc’hisien ze.\nBep gwech ma tistage unan e deodad flemmus, Job a c’hoarze leiz e c’hinou, ha kement-se a lakae nec’het ar wapaerien hep koulskoude ober d’ezo tevel.\nErfin, skuiz o klevet kement a farserez yud enep e feiz, ar paotr a lavaras eur gomz bennak e pleg skouarn e vamm, hag o veza bet he asant, ec’h hopas :\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/124&oldid=161437 »\nKemmoù diwezhañ degaset d'ar bajenn-mañ d'an 4 Mae 2020, da 10:37.


Gant skoazell ar Rannvro, lakait ar brezhoneg da vezañ ur varregezh vicherel ! · Région Bretagne\nDegemer > Hor c’heleier > Gant skoazell ar Rannvro, lakait ar brezhoneg da vezañ ur varregezh vicherel !\n7 Genver 2022\nKomz brezhoneg hag ober dezhañ bezañ ho yezh labour a c’hallit ! E Breizh, meur a aozadur stummañ a ginnig stummadurioù d’an daoulamm e-pad 6 pe 9 miz evit kaout barregezhioù solut e brezhoneg hag a c’hall bezañ talvoudus evit postoù labour e-leizh. Gallout a ra ar stummadurioù-se bezañ skoazellet gant ar Rannvro\nMestroniañ ar brezhoneg e Breizh zo ur gwir varregezh hag a c’hall digeriñ tachennoù micherel nevez. Ha niverus eo ar c’hinnigoù ! 1 600 post kevatal da implijoù leunamzer zo bet renablet gant Ofis publik ar brezhoneg. E bed ar c’helenn ez eus ezhomm eus brezhonegerien dreist-holl ha postoù zo ivez evit merañ ar frammoù (renerezh, sekretouriezh, kontouriezh…), e bed ar mediaoù, er strollegezhioù lec’hel… War greskiñ ez a an niver a vrezhonegerien war dachenn an degemer bugaligoù abaoe un nebeud bloavezhioù\nStummadurioù d’an daoulamm ha klok\nPemp aozadur stummañ grataet gant ar Rannvro a ginnig stummadurioù d’ar brezhoneg, hag a gas d’un testeni, un tamm e pep lec’h e Breizh (an Oriant, Brest, Gwened, Gwengamp, Karaez, Kemper, Landerne, Lannuon, Naoned, Roazhon, Sant-Brieg…).\nEtre 6 ha 9 miz e pad ar stummadurioù-sear pezh a c’hall seblantout bezañ berr. E gwirionez ez a kement-se d’ober un hollad eurvezhioù bras : 840 eurvezh kelenn evit 6 miz d’an daoulamm ha 1 260 evit 9 miz. Bras meurbet eo kement-se ma keñverier gant ar 720 eurvezh kelenn yezh vev estren 1 dasparzhet war 7 bloavezh eus ar skolaj d’al lise !\nKregiñ a ra an dalc’hoù bep bloaz e miz Gwengolo hag e miz Genver.\nLakaat e anv en ur stummadur d’ar brezhoneg d’an daoulamm\nEvit kavout ur stummadur d’an daoulamm nepell eus du-se e c’hallit sellet ouzh lec’hienn Deskiñ d’an Oadourien (DAO), ar gevredigezh a vod an holl aozadurioù stummañ :\nSkoaziadoù Rannvro diouzh an treugadoù\nDigor eo ar stummadurioù-se d’an holl hep rakrekiz ebet ha gallout a ra ar stajidi hag ar stajiadezed tennañ splet eus skoazell ar Rannvro.\nEvit an dud dilabour e c’hall ar strollegezh kemer tost an holl frejoù stummañ e karg, hag evit ar re n’o defe ket ar gwir da gaout ar skoazell evit distreiñ d’al labour e c’hall ivez ar strollegezh reiñ ur skoazell arc’hant d’ar stummañ micherel (etre 390 € ha 930 € bep miz diouzh ar rannad tiegezhel). Gallout a ra ar c’hopridi hag ar gopradezed mont d’ar stummadurioù-se da-geñver ur raktres cheñchamant micher.\nDesk, ur skoaziad hag a sell ouzh ar re a fell dezho kelenn ar/e brezhoneg pe labourat war dachenn ar vugaligoù.\nKinnig a ra ivez ar Rannvro ar skoaziad Desk/Kelenn d’ar stajidi ha d’ar stajiadezed a fell dezho labourat evel kelenner∙ez divyezhek. Sellet a ra ar skoaziad-mañ ouzh ar re o deus un aotreegezh pe ur master, an dud dilabour, ar c’hopridi hag ar gopradezed a zo o cheñch micher dre ar stummañ dibaouez hag ar gelennerien hag ar c’helennerezed unyezhek o deus bet un ehan stummañ pe a zo e-maez a garg evit dont da vezañ kelennerien ha kelennerezed divyezhek\nUr skoaziad heñvel, Desk/bugaligoù, a sell ouzh ar re a fell dezho labourat war dachenn ar vugaligoù.\nAr skoaziadoù-mañ a ya betek 2 500 € evit ar stummadurioù 6 miz – pe 3 000 € evit ar stajidi a zo o chom er Mor-bihan pe e Penn-ar-Bed hag a c’houlenn Desk/Kelenn – ha 1 500 € a c’hall bezañ ouzhpennet ma vez un astenn 3 miz d’ar staj.\nEvit gouzout hiroc’h diwar-benn ar skoaziadoù Desk/Kelenn ha Desk/Bugaligoù :\nTaolit evezh ! Ret eo kas ar goulennoù Desk d’an 31 a viz Genver 2022 d’an diwezhatañ evit ar stummadurioù 6 miz etre miz Genver ha miz Mezheven 2022.\nEvit gouzout hiroc’h e c’hallit mont e darempred gant Servij yezhoù Breizh Kuzul-rannvro Breizh\ndesk-skoazell@bretagne.bzh / 02 99 27 43 65


Pajenn:Morvan - Kenteliou hag istoriou a skuer vad evit ar Vretoned, 1889.djvu/307 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/307\ngaout ar prenest. Ar prizonier o veza he velet, a gavaz eun ners nevez evit dont beteg enhan.\n— Bennos Doue deoc’h, va zad, eme ar prins, c’hui pehini a laca ho puez var var evit dont d’am zicour !\nEn em deleur a reas var he zaoulin adre ar barrigner houarn, ha goude m’en doa cofeseat he oll bec’hejou, goude m’en doa lavaret pegement en doa bet da c’houzanv abaoue pevar bloaz, ha discleriet e voa divlam euz a gement a ioa bet tamallet dezhan, ar beleg a c’houlennas diganthan ha pardoni a rea d’he enebourien.\n— Va enebourien, eme ar prins, ho anaout a ran oll, ha dezho oll e pardonan, it, va zad, da gaout va breur Fransez a Vreiz, ha livirit dezhan pa n’am eus ket gallet caout justis diganthan var an douar, her gortozan abenn antercant dervez  dirak lezvarn Doue eleac’h ma vezimp barnet hon daou. An urs-ze a roan deoc’h, ne ket dre gasoni, nag o clask en em venji, mes evit ma c’hello ober he bourchas.\n— Bolontez eun den dare da vervel a dle beza great, prins, hag ho kevridi a vezo great, eme ar manac’h.\nAr manac’h a zouge ar sacramant santel varnezhan hag a roaz he Zoue d’ar prins. Godig, a ioa eur pennad ac’hano o pidi, a dosteaz evit adori an Doue carantezuz a deu d’en em rei d’he vugale en eur prizon couls hag en eur palez.\nAr prins hag ar beleg a lavaras c’hoaz eur ger bennag an eil d’egile. Goudeze Jil a astennaz he zorn treud dre voask ar barrigner houarn, hag ar manac’h a bocas dezhan c’hoek. Neuze e kimiadjont an eil dioc’h egile.\n— Kenavezo dit ive Godik, merc’h carantezuz\n↑ Lod a lavar daou ugent\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/307&oldid=162452 »\nKemmoù diwezhañ degaset d'ar bajenn-mañ d'an 17 Mae 2020, da 10:45.


Buhez ar Sent/1912/Jozef Kopertino - Wikimammenn\nBuhez ar Sent/1912/Jozef Kopertino\n◄ Gouliou sant Fransez Jozef Kopertino Itron-Varia ar Salet ►\nIzel oa a galon, ha c’hoant en deveze da dremen dirak an dud evit eur pec’her bras. Eun devez e kavas war e hent eur c’hrouadurig tri bla, a valee krog en dorn e vamm ; Jozef a blegas da bokat d’ezan :\n— Bihanig, emezan, lavar breman eveldon : ar breur Jozef a zo eur pec’her bras, hag a verit mont d’an ifern.\nAr bugel, daoust ne oa ket c’hoaz distagellet kaer e deod, a lavaras kerkent, gant eur vouez skler :\n— Ar breur Jozef a zo eur zant bras hag a verit mont d’ar baradoz.\nJozef a reas sin da jachan war e skouarn, hag en eur gomz treutoc’h outan, e klaskas e lakat da lavaret eveltan ; mes ter gwech dioustu, ar c’hrouadur a lavaras ar memes tra.\nGoude bezan tremenet c’houezek vla en della Grotella, ec’h eas, epad trizek vla, da chom da Asiz. Eno en em diskouejod kri en e genver, mes ar miraklou a dalc’he bepred. Neuze Urban VIII a reas e gas da vanati Petra Rubea. Pa oe lavaret d’ezan mont di, e teuas da chanch liou : « Petra, emezan, d’ar prizon e fel d’ec’h kas ac’hanon ’ta ? » Mes dioustu e voustras war e galon hag ec’h eas en hent, al levenez war e dâl, hag ar mousc’hoarz war e vuzellou. En em gavet en Petra Rubea, e oe difennet outan gwelet eur c’hristen, a-ziavêz eus tud ar manati. Ne c’houlennas biskoaz perak e oad ken striz en e genver. Evit chom hep bezan doaniet gant treo zo, eo red bezan roc’h pe Doue, eme sant Jerom : vel saxum, vel Deus. Ar breur Jozef ne oa na roc’h na Doue, mes eun den ne oa ken anezan, kennebeut. Deut oa ha ne gave blaz ebet na gant ar pez a zebre, na gant ar pez a eve. Kaer a oa bet klask kuz ar zant ouz an dud, an dud a deue a vil-vern da glask ar zant. Pa weljod an dra-ze, e oe kaset en kuz da Fossombron ; mes ar miraklou en devoa grêt betek neuze ne oant netra en kichen ar re a reas epad an tri bla a dremenas en Fossombron. Dont a rêr da vezan henvel ouz ar pez a garer, a lavar Oze : Facti sunt sicut ea quœ dilexerunt. Jozef ive a deuas, evel Doue, da anaout an amzer da zont hag an treo kuzetan, ken an dud en stal a bec’hed o devoa aon o tostât outan.\nD’ar 7 a viz genver 1655, o vezan ne gave ket ar c’hloc’her a zilhad-oferen eus al liou m’oa red kaout evit oferennan en de-ze, ar breur Jozef a lavaras d’ezan digas dilhad du, rak emezan, en Rom ar pab a zo o paouez mervel. Ha gwir oa.\nD’an 10 a viz gouere 1657, ar zant a oe kaset erfin da Osima, elec’h ma roas e ene kaer da Zoue, d’an 18 a vis gwengolo 1663.\nAdtapet diwar « https://br.wikisource.org/w/index.php?title=Buhez_ar_Sent/1912/Jozef_Kopertino&oldid=38198 »\nKemmoù diwezhañ degaset d'ar bajenn-mañ d'an 6 Gou 2012, da 07:08.